Тошкентнинг Алишер Навоий боғидаги Ўзбекистон парламенти биноси. [Файл]\nОЛМАОТА – Яқинда Ўзбекистоннинг Евроосиё иқтисодий иттифоқига (ЕОИИ) аъзоликни рад этгани мамлакатни Россияга қарам бўлиб қолишдан сақлайди ва иқтисодий блок билан боғлиқ савдо-сотиқ муаммоларини четлаб ўтишга ёрдам беради, дейди Марказий Осиё масалалари бўйича мутахассислар.\nЎзбекистон президенти Шавкат Мирзиёев 20 январь куни мамлакат Россия бошқарувидаги ЕОИИга аъзо бўлмаслигини билдирди.\n«Биз бу иттифоққа аъзо бўлиб кирмаймиз», деди Мирзиёев яқинда бўлиб ўтган сайловлардан сўнг парламент юқори палатасига қилган мурожаатида.\n«Биз бу иттифоққа аъзо бўлмаймиз», деди 20 январ куни мамлакат Сенатида қилган чиқишида Ўзбекистон президенти Шавкат Мирзиёев Россия бошчилигидаги Евросиё иқтисодий иттифоқини (ЕОИИ) назарда тутиб. [Ўзбекистон президенти матбуот хизмати]\nЎзбекистонда етиштириладиган лимонлар Қозоғистон супермаркетларида харидоргир бўлиб, уларнинг чет элда сотилиши учун ЕОИИ ёрдами зарур эмас. 24 январ куни Олмаотадаги Магнум супермаркетида олинган сурат. [Канат Олтинбоев]\nБиз аъзо бўлмаймиз, Ўзбекистон ҳам худди 2017 йилдан бери Молдова каби ташкилот кузатувчиси бўлиб қолади, деди Мирзиёев.\n«Бир нарсага амин бўлинглар, ҳамма қилган ҳаракатларимиз миллатимиз манфаати учун», деб қўшимча қилди Мирзиёев.\nМарказий Осиёдаги мустақиллик\nЎзбекистоннинг асосий принципи ўз мустақиллигини сақлаб қолиш, деди Тошкентда жойлашган «Билимлар карвони» таҳлил маркази раҳбари Фарҳод Толипов.\nМарказий Осиё масалалари бўйича аксар таҳлил марказлари ва етакчи мутахассисларнинг таъкидлашича, минтақа мамлакатлари фаол ривожланиш учун мустақиллигини сақлаб қолиши ва уни кучайтириши зарур, деди у.\n«Таҳлилчилар Россия ўз назорати ва таъсирини кучайтириш мақсадида постсовет ҳудудни қайтадан бирлаштиришни режалаштираётганини, бу эса Марказий Осиё давлатлари мустақиллигига раҳна солишини таъкидламоқдалар», деди Толипов ЕОИИни назарда тутиб.\nЎзбекистоннинг ЕОИИга аъзо бўлишини «бошқа кичик республикалар билан бўлганидек, Россияга замонавий қарамликнинг ўзига хос кўриниши деб баҳолаш мумкин», деди Толипов.\nТолиповга кўра, Ўзбекистоннинг ЕОИИга қўшилиши тарафдорлари келажакдаги иқтисодий манфаатлар ҳақида гапираётган бўлса-да, шу вақтга қадар ҳеч ким бу қарорни қўллаб-қувватловчи асосли далил келтирмаган.\nМарказий Осиё интеграцияси Ўзбекистон ташқи сиёсатида устувор масала этиб белгилангани сабабли, Тошкент ўз кучини Мараказий Осиё ҳамкорлик ташкилотини (МОҲТ) тиклашга қаратиши керак, деди Толипов.\nМарказий Осиё давлатларини бирлаштирган бу ташкилот 2002 йилдан 2005 йилгача фаолият олиб борган ва кейинчалик ЕОИИ вазифаларини қайтармаслик сабабли тугатилган.\n«Марказий Осиё давлатлари ўртасидаги муносабатни жонлантириш ЕОИИга қўшилишдан муҳимроқ», деди Толипов.\n«ЕОИИ доирасида товарларнинг эркин ҳаракатланиши тамойилига қарамай, Россия Қозоғистон ва Беларусь экспортчилари учун мунтазам равишда сунъий тўсиқларни келтириб чиқарган ва бу масалалар бир неча бор расмий учрашувларда кўтарилган», деди Суранчиева.\n2019 йилнинг сентябрида ЕОИИга аъзо давлатлар ўртасидаги низоларни ҳал қилувчи ташкилот – Евроосиё иқтисодий комиссияси (ЕОИК) аъзолари билан учрашувда Қозоғистоннинг озиқ-овқат ишлаб чиқарувчи «Becker & K» компанияси бош директори Алмаз Турбеков сўнгги уч йил давомида Россияда маъмурий тўсиқларга учраб келаётганини таъкидлаган эди.\n2019 йил феврал ойида Қозоғистоннинг етакчи қандолат ишлаб чиқарувчиси – «Рахат» компанияси раҳбари Константин Федорец журналистларга Россия компаниялари «Рахат»ни тўхтовсиз равишда юридик можароларга тортаётгани ва тартибга солувчи органлар компания маҳсулотларини мунтазам мусодара қилишини айтган эди.\nСуранчиеванинг сўзларига кўра, Россия ҳанузгача бу муаммоларни ҳал қилмаган.\n«Табиийки, Тошкент бу муаммоли иттифоқ таркибига киришни истамайди, чунки унинг ташкил этилишидан кўзланган асосий тамойиллар ишламайди», деди у.\nСуранчиеванинг таъкидлашича, ЕОИИ Ўзбекистоннинг иқтисодий тараққиётида муҳим роль ўйнамайди.\n2019 йилда иқтисодиётни либераллаштириш сиёсати туфайли Ўзбекистон 13 миллиард доллардан кўпроқ хорижий инвестицияларни жалб қилди, бу ўтган йилдагига нисбатан уч баравар кўпдир.\nАйни вақтда ЕОИИнинг яна бир аъзоси бўлган Беларусь ҳам Москванинг ўз шерикларига нисбатан сиёсатидан норози.\n21 январ куни Беларусь президенти Александр Лукашенко ички бозор эҳтиёжлари учун Россия нефть импортини 30-40 фоизигача қисқартириш ниятида эканини айтди, деб хабар беради Рейтер «Белта» сайтига таяниб.\nБундан олдин Лукашенко Москва Минск учун «ўта юқори нархлар» белгилаганидан шикоят қилган эди.\n2019 йил декабр ойи охирида у ўз қўли остидагиларга муқобил нефть манбаларини топиш вазифасини юклаган. Орадан бир ой ўтиб, 20 январь куни «Белнефтехим» (Беларусь нефть-кимё давлат концерни) Норвегиядан 80 минг тонна нефть сотиб олиниши ва у ой охиригача темирйўл орқали етказиб берилишини маълум қилди.\nРоссия Марказий Осиёдаги таъсирини кенгайтиришга қаратилган чоралар доирасида Ўзбекистонни ЕОИИга жалб қилишга уриниб кўрди, дейди Қозоғистондаги Хавфларни баҳолаш таҳлил маркази директори, олмаоталик Досим Сатпаев Карвонсарой билан суҳбатда. Сабаби, Москва бошқа икки қудратли давлат – АҚШ ва Хитойнинг минтақадаги фаоллигидан хавотирда.\n2019 йил сентябр ойида Нью-Йоркда Марказий Осиёнинг беш давлати ташқи ишлар вазирлари ва АҚШ иштирокида «C5+1» форматидаги учрашув бўлиб ўтди. Тадбир август ойида Нур-Султонда ва аввалроқ Тошкентда бўлиб ўтган шу каби учрашувлардан сўнг ташкил этилган.\nСатпаевнинг таъкидлашича, сўнгги йилларда Марказий Осиё расмийлари «C5+1» форматида, яъни АҚШ иштирокида тез-тез учрашувлар ўтказмоқда.\n«Бу Вашингтон ва Марказий Осиё мамлакатларининг турли масалаларда ҳамкорлик қилишдан бирдек манфаатдор эканлигидан далолат беради», деди у.\nСатпаевнинг сўзларига кўра, Россия Хитойнинг «Бир камар – бир йўл» инфратузилмавий ташаббуси доирасида минтақавий лойиҳаларни кенг миқёсда молиялаштириш юзасидан Пекин ва Марказий Осиё мамлакатлари ўртасидаги ҳамкорликнинг кучайишидан хавотирда.\nБизга биронта ташкилотнинг кераги сабаби улар ҳеч қандай муаммоларимизни ҳал қилмайди.\nС5 1 учрашувларида АҚШнинг иштирок этиши шартми? АҚШнинг Россиядан нимаси яхши?\nБизга бу Божхона иттифоқи нега керак, агар у фақат Россияга фойда келтирса?\nВақт кўрсатади, аммо бундан яхши нарса чиқмайди деб ўйлайман. Олдингидек ортда қолишда давом этамиз. Вирусни ўйлаб топган АҚШ билан дўст бўлишимиз керак. Бир тийинга қиммат буюмларни сотадиган Хитой билан ҳам. Баракалла! Мамлакатнинг иқтисодиётини сиёсат билан аралаштирмаслик керак.\nКушилмасин ЕОИИ КЕРАКМАС.КАРШИМАН.ИКТИСОДИМИЗ БАРБОД БУЛАДИ.ИШЛАБ ЧИКАРИШИМИЗ ТУХТИЙДИ.ИШСИЗЛИК ЯНАДА КУПАЙИБ РОССИЯГА ИШЛАГАНИ КЕТАДИ.РОССИЯДА ПОТЕНТНИ ЙУК КИЛИБ ХАР БИР ИШЧИ ИШИДАН НАЛОГ ТУЛАБ ИШЛИЙДИ. БУ ЯНАДА (ХОЗИРГИДАН) КУПРОК ТУЛАЙДИ.РОССИЯНИ УЙИНИ ЁМОН ХАЗИЛЛАШИШ ЯХШИЛИККА ОЛИБ КЕЛМАЙДИ.\nXudoga shukr. Qo'shilmagani chin bo'lsin. Bundan keyin ham qo'shilmasin.\nАллохим шундай аклли,тадбирли Юртбошимиз борлигига Узингга беадад Шукр.\nБиз ЕОИИ га аъзо бўлмасак ҳам унга аъзо давлатлар билан ташқи савдо айланмамиз ривожланмокда. Бирданига катта марралани кўзламасдан муҳтарам президентимиз айтганларидек мамлакат ичкарисидаги муаммоларни ҳал этайлик. Халқимизнинг ижтимоий таъминланганлик даражаси оҳирги 3 йилда яҳши томонга ўзгарди. Замонавий технологиялар ва менежмент соҳасини чуқур ўзлаштириб олайлик, билимимиз етарли бўлсин ундан кейин ҳар қандай ташкилот билан рақобатлашиш имконига эга бўламиз.\nЎзбекистоннинг ЕОИИ ёки ҳар қандай бошқа иттифоққа қўшилишига қаршиман. Ўзбекистон мустақил давлат сифатида ўзи ривожланиши керак. Бунга эришиш учун ундай ҳар қандай имконият бор, одамлар ишлаш ва ўқиш ниятида; табиий ресурсларимиз бор, хоҳ у олтин бўлсин, қишлоқ хўжалиги бўлсин ёки бошқаси бўлсин. Иложи борича кўп иш жойлари яратилиши керак. Бошида кўп ҳақ тўлашмас, аммо бу вақтинча бўлади. Бу ишлар ва маҳсулотлар ҳориж валютасини олиб кела оладиган ялпи ички маҳсулотни ривожлантира оладиган рақобатбардош, экспорт учун яроқли бўлиши керак. Иш жойлари кўпаяди, одамлар иш жойларини танлай бошлайдилар, иш ҳақи ошади ва ишлаш учун бизга четдан одамлар кела бошлайди. Шу билан бирга таълим ҳам муҳим; у интизомли бўлиши керак. ЕОИИ сиёсий бизнес эканлигини сизга айтишим мумкин. У худди саккизта одам – Россия, Ўзбекистон, Қозоғистон ва ҳ.к. яшайдиган шаҳарчага ўхшайди. Катта амаки ишчиларидан бири унга хўжайин бўлиб қолишини истамайди, шундай бўлиб қолмаслиги учун бутун жон-жаҳди билан ҳаракат қилади.


билан Қозоғистон Республикаси Президенти Қосим-Жомарт Тоқаевга таъзия мактуби йўллади. Бу ҳақда давлатимиз раҳбарининг матбуот хизмати ...\nКўпгина роллари билан халқимиз қалбидан жой олган актёр, Ўзбекистонда хизмат кўрсатган артист Тоҳир Миралиев оламдан ўтди.\nЎзбек спорти фидойиларидан бири, мамлакатмиз ногирон-ампутантлар жамоасини жаҳоннинг энг кучли термасига айлантирган инсон Рустам Қориев 68 ёшида оламдан ўтди.\nТошкент давлат стоматология институти юз-жағ жарроҳлиги кафедраси мудири, тиббиёт фанлари доктори, профессор Абдубори Жилонов вафот этди.\nЎзбекистон мусулмонлари идораси раиси, муфтий Усмонхон Алимовнинг укаси Исломхон Алимов вафот этди.\n«Ўзимизнинг Уоррен Баффет» номини олган молиячи Қаҳрамон Ҳолиқов вафот этди\nЎзбек баскетболининг афсонаси оламдан ўтди\nУ баскетбол бўйича Собиқ Иттифоқ терма жамоаси таркибида 2 карра карра жаҳон чемпиони, 4 карра Европа чемпионлигини қўлга киритган. Шунингдек, икки марта Бутунжаҳон Универсиада ўйинларида олтин медалларга сазовор бўлган.\nмуносабати билан Италия Республикаси Президенти Сержо Маттареллага таъзия изҳор этди. Бу ҳақда Президентнинг матбуот хизмати хабар берди. Эслатиб ...\nДавлат раҳбари ўз мактубида қурбон бўлганларнинг оила аъзолари ва яқинларига сабр-тоқат ва бардамлик, жароҳат олганларга эса қисқа муддатда соғайишларини тилади.\nТюрденовга Россиянинг Кемерово шаҳрида рўй берган фожиа юзасидан таъзия билдирди ва Ҳамдардлик китобига қайд киритилди. Хабарингиз бор, ...\nТожик маросимларининг ўзига хосликлари: «артист»сиз тўй, овқатсиз аза ва бошқалар ҳақида\nмаросимида тўртта енгил автомобилдан фойдаланиш мумкин. Овқатсиз таъзия Жаноза намозида иштирокчилар сони чекланмаган. Аммо барча мотам ...\nStoneman Douglas High School» мактабида юз берган отишма юзасидан таъзия билдирди. Хабар берганимиздек, воқеа оқибатида 17 киши ҳалок бўлди, ... мактубида. Давлатимиз раҳбари ушбу воқеа юзасидан АҚШ Президентига таъзия билдирди ҳамда ҳалок бўлганлар ва жабрланганларнинг оила аъзолари, ...\nАҚШнинг Ўзбекистондаги элчихонаси Қозоғистон фожиаси юзасидан ҳамдардлик билдирди\nЭслатиб ўтамиз, бугун, 18 январь куни Қозоғистонда йўловчи автобуси ёниб кетди ва оқибатда 52 киши ҳалок бўлди.


Жиззахда карантин сабаб январь-март ойларида никоҳларни расмийлаштириш камайди » Sangzor.uz - Инновацион ахборот портали\nSangzor.uz » Видео » Жиззахда карантин сабаб январь-март ойларида никоҳларни расмийлаштириш камайди\nЖиззахда карантин сабаб январь-март ойларида никоҳларни расмийлаштириш камайди\nВидео / ДХА янгиликлари\n15-май халқаро оила куни бу йил коронавирус пандемияси туфайли нишонланмади. Ҳар йили ФҲДЁ бўлимларида бу кун тантанали тарзда нишонланар, унда ибратли оилалар таклиф этилиб, ёшларга уларнинг босиб ўтган ҳаёт йўли, тажрибалари тушунтирилар эди. Ажрим ёқасига келиб қолган оилалар яраштирилиб, оилаларни сақлаб қолиш чоралари кўриларди. 1994 йилдан бошлаб бутун дунёда тантана қилиб келинган сана бу йилги вазият тақозоси туфайли нишонланмади. Табиий равишда ФҲДЁ бўлимларида ўтган йилга нисбатан никоҳларнинг расмийлаштирилиши ҳам камайди.\nАрнасой туман ФҲДЁ бўлими мудираси Дилфуза Умматова тизимдаги қарийб 17 йиллик фаолияти давомида минглаб ёшларнинг никоҳини расмийлаштирган. 2020 йилнинг биринчи чорагида ФҲДЁ бўлимлари томонидан вилоят бўйича 1550 та никоҳ қайд этилди. Ўтган 2019 йилда эса бу кўрсаткич 1887 тани ташкил этган.\n- 2020 йил 1 апрелдан бошлаб ФҲДЁ бўлимлари Адлия вазирлиги ҳузуридаги Давлат хизматлари агентлиги тизимига ўтказилди, - дейди Дилфуза Умматова. - Фуқароларга кўрсатилаётган хизмат турлари ва кўлами ҳам шунга яраша ўзгариб бормоқда. Яна бир янгилик эса келгусида никоҳланувчилар мамлакатнинг исталган ҳудудида расмий никоҳдан ўтишлари мумкин бўлади.\nЎтган йиллар мобайнида юртимизда оила тушунчаси, унинг мазмун-моҳияти, жамиятда тутган ўрни масалаларига алоҳида эътибор қаратилиб келинмоқда. Шундай экан ҳар қандай шароитда ҳам мамлакатимизда оилаларимизни мустаҳкамлаш, ажримларни олдини олиш, оилавий қадриятларни ҳалқимиз онгига сингдириш, ёшларни оилавий ҳаётга тайёрлаш масаласи долзарб аҳамиятга эга бўлиб бораверади.\nЯнгиерда мирзаободликларга ижтимоий ёрдам юклари тарқатилиб, тикланган ҳужжатлар топширилди


Рамазон сабоқлари: Қадр кечасининг фазилати - Халқ сўзи\n21:46 19 Май 2020 Маданият\nНима бўлганда ҳам, энди бу азиз ой билан яна бир йилдан сўнг юзлашамиз. Унинг бағрида яширинган файзли кечалар тароватини, сокинлигини, хайру баракотини, гўзаллигини энди бир йил давомида соғиниб яшаймиз.\nГуноҳларимиз афв этилишига сабабчи бўлган, жисмимиз ва қалбимизни поклаган бу муборак кунларнинг рўзасини, ифторлик ва саҳарлигидаги хайру баракотларни кўзлардаги соғинч ёшлари-ла илҳақ бўлиб кутамиз. Рамазон эса кимдандир рози, кимдандир ранжиб бизларни тарк этмоқда.\nБугун унинг охирги ўн кунлигига яширинган Қадр кечасидир. Бу тунни ота- боболаримиз, мастура момоларимиз иззату икром билан кутиб олганлар. Тонггача зикру дуода бўлганлар. Чунки, бу кечада Аллоҳ субҳонаҳу ватаоло инсониятга жамики эзгуликлар китоби бўлган Ўзининг каломини нозил қилган. Бу ҳақида “Қадр” сурасида бундай марҳамат қилинади: “Албатта, Биз уни (Қуръонни) Қадр кечасида нозил қилдик. Қадр кечаси не эканини сенга нима билдирди? Қадр кечаси минг ойдин яхшидир. Унда фаришталар ва Руҳ Роббиларининг изни билан барча ишлар учун тушади. У то тонг отгунча салом бўлиб туради”(Саҳиҳул Бухорий, 3-китоб).\nСурада таъкидланганидек, Қадр кечаси бениҳоя хайру баракотлидир. Айрим манбаларда таъкидланишича, бу кечада гуноҳлар афв этилиб, дуолар қабул бўлади ва тақдирлар белгиланади. Шу боис, Қадр тунини ибодат ва зикр билан бедор ўтказмоқ хайрлидир.\n“Набий саллолоҳу алайҳи васаллам:\n“Ким иймон билан, савоб умидида Рамазон рўзасини тутса, ўтган гуноҳлари мағфират қилинади. Ким Қадр кечасида иймон билан, савоб умидида қоим бўлса, ўтган гуноҳлари мағфират қилинади”,-дедилар.\nПайғамбаримиз саллолоҳу алайҳи васаллам Қадр кечасини Рамазоннинг охирги ўн кунлигидан қидиришимизни тавсия қилганлар. Мана салкам бир ярим минг йилдирки, ислом уммати савоб умидида муборак ойнинг охирги ўн кунлигидаги тоқ кечаларни, ибодатда бедор, дуою зикрда ғайратли, китоб ўқиб, илм-маърифат излашда бардавомлик билан ўтказадилар.\nАллоҳниинг муқаддас каломи ва ўзининг суннатини мерос қолдирган Набий саллоллоҳу алайҳи васаллам ҳам бу охирги ўн кунлик тунларида уйқуни тамоман тарк этар, то тонггача ибодат билан машғул бўлардилар.\nБу кечанинг энг мақбул дуоси эса будир: “Аллоҳумма иннака афуввун, туҳиббул афва, фаъфу ъанний” ёки,“ Аллоҳим! Сен афв қилувчисан, афв қилишни севасан, мени афв қилиб кечиргин!”.\nҚадр кечаси барчага муборак бўлсин! Роббимиз унинг савобу мағфирати, баракоти ва фазлига мушарраф қилсин!\nакадемияси мустақил тадқиқотчиси


Бўстон туманида қарийб 15398 нафар аҳоли коронавирусга қарши эмланди\n6 Буюк Британия 13 16 13 42\nЖами овоз: 30413 та.\nАндижон вилояти Бўстон туманида қарийб 15398 нафар аҳоли коронавирусга қарши эмланди.\nБўстон туманида Коронавиурсга қарши эмлаш ишлари жорий йилнинг 10 апрелидан бошланган бўлиб, шу кунгача қарийб 15398 нафар аҳоли вакцина билан эмланган.\n- Бугунги кунда “Covid-19” га қарши эмлаш туман тиббиёт бирлашмасига қарашли кўп тмрмоқли марказий поликлиникада уюшқоқлик билан олиб борилмоқда, - дейди Бўстон тумани санитария эпидемалогия осойишталик ва жамоатчилик санитария хизмати масъул ходими Анваржон Халилов. - Вакцина билан эмлаш жараёнларида биринчи навбатда фуқароларнинг саломатликларига алоҳида эътибор қаратаяпмиз.\nМаълумот учун коронавирусга қарши эмлаш ишлари бошлангандан буён Бўстон тумани бўйича биринчи тур доирасида 9563 нафар, иккинчи тур доирасида 4390 нафар, шунингдек учунчи тур доирасида эса 1445 нафар яъни жами 15398 нафар фуқаро тўлиқ вакцина олишга эришган.\nКоронавирусга қарши эмлаш бўйича кўрсаткичларнинг асосий қисмини эса 65 ёшдан юқори ҳамда сурункали касалликлари бор фуқаролар ташкил этади. Бу эса мамлакатимизда аҳоли саломатлигига юксак эътибор берилаётганининг амалий исботи бўлиб хизмат қилади.\nАндижон вилояти, Бўстон тумани\nтиббиёт бирлашмаси бошлиғи ўринбосари\nКиритилди: 15:18 12.07.2021. Ўқилди: 718 марта. Фикрлар сони: 0 та.


04:16 06 Июл 2020\n14:12 24.01.2020 (Янгиланган 14:15 24.01.2020) Ҳавола олиш\nДизайнер Наримон Григорянни Инстаграм ижтимоий тармоғида яқинда танишган "дўсти" ўлдиргани маълум бўлди.\nТОШКЕНТ, 24 янв - Sputnik. Қотил дизайнер Наримон Григорян билан билан инстаграм ижтимоий тармоғи орқали танишган. Қисқа вақт ичида унинг ўзига тўқ эканлигини билгач ўзининг қабиҳ режасини амалга оширишга уринган, Марказий студия телеканалига асосан.\nҚотилликда гумон қилинаётган шахс А.А. дизайнер Наримон Григорян билан 2019-йилнинг декабр ойларида инстаграм ижтимоий тармоғи орқали танишган. У қисқа вақт ичида дизайнернинг ўзига тўқ эканлигини англаб етган ва 2020 йилнинг 13 январ куни кўнглидаги шум режасини амалга ошириш пайида бўлган.\nУ қўлига пичоқ ва 1 л баклажкада бензин олиб, Наримонга қўнғироқ қилган ва унинг уйига бораётганлигини айтган.\nҚотил дизайнерни у яшаётган уйда ўлдириб, марҳумга тегишли электрон сигарет чекиш мосламаси, 625 АҚШ доллари, иккита айфон русумли телефон аппарати, наушник ва каптива русумли автомашина калитини олган. Марҳумнинг устига эса бензинни сепиб, ёқиб юборган ва хонадон эшигини ёпиб жиноят жойидан узоқлашган.\nҚотилга нисбатан 2020 йилнинг 17 январ куни эҳтиёт чораси сифатида қамоққа олиш чораси қўлланилган. 24 ёшли айбланувчининг ёнидан марҳум дизайнерга тегишли бўлган 400 АҚШ доллари, 1 миллион 60 минг сўм пул, наушник ва 1 дона электрон сигарет чекиш мосламаси далил сифатида олинган.\nҚотил томонидан ёқиб юборилган дизайнернинг жасади 1 ва 2 % куйганлиги аниқланган. Айни дамда мазкур жиноят юзаисдан тергов ҳаракатлари олиб борилмоқда.


LG G5 Android 7.0 Nougat версиясига янгиланишни бошлади » Ўзбекистон янгиликлари – Zamin.uz\nLG G5 Android 7.0 Nougat версиясига янгиланишни бошлади\nАввалроқ сайтимизда LG G5 моделининг ноябрь ойида Android 7.0 Nougat дастурига янгиланиши тўғрисида маълумот берган эди. Бугундан бошлаб LG компанияси мазкур моделнинг Жанубий Корея ва Шимолий Америка минтақалари учун чиқарилган версиялари учун Android 7.0 Nougat дастурини юбормоқда. LG G5 мазкур дастур янгиланиши орқали Android 7.0 Nougat версиясининг барча имкониятларига эга бўлади.\nTerabayt.uz сайтининг ёзишича, LG G5 қурилмаси Google Nexus моделларидан кейин Android 7.0 Nougat дастурига янгиланган илк жорий қурилма бўлади. Ҳозирча Android Nougat дастурига янгиланадиган LG компаниясига тегишли қурилмалар рўйхати маълум қилинмаган. Бироқ V сериясидаги иккита модель, G3 ва G4 моделларининг янгиланиши тахмин қилинмоқда.\nТеглар: дастурига янгиланадиган қилинмоқда Ҳозирча сайтининг қурилма\nGeotel A1 – ҳимояланган корпус + Android 7.0 Nougat\n13:21 / 19-12-2016\n13:50 / 12-12-2016\n12:49 / 18-10-2016


30 Октябрь 09:44\nNUR-SULTAN. Kazinform – Қозоғистон ва Россия трансчегаравий дарёлардан биргаликда фойдаланиш масалаларини муҳокама қилди, деб хабар беради Kazinform ҚР Экология, геология ва табиий ресурслар вазирлигига асосланиб.\nНовосибирскда трансчегаравий сув ҳавзаларидан биргаликда фойдаланиш ва уларни муҳофаза қилиш бўйича Қозоғистон-Россия қўшма комиссияси йиғилишида аҳоли ва иқтисодиётни сув билан таъминлаш, ифлосланишнинг олдини олиш, трансчегаравий дарёлар сувининг камайиб кетиши ва бошқа масалалар муҳокама қилинди.\nУчрашувда томонларнинг ҳамраислари, Қозоғистон Республикаси Экология, геология ва табиий ресурслар бўйича витсе-вазири Ерлан Нисанбаев ва Россия Федерацияси Сув ресурслари агентлиги раҳбарининг ўринбосари Вадим Никаноров иштирок этишди. Учрашувда, шунингдек, Қозоғистон Республикаси ва Россия Федерацияси вазирликлари, сув хўжалиги идоралари, гидрометеорология хизматлари, маҳаллий ижро этувчи органлар ва бошқа ташкилотлар вакиллари иштирок этишди.\nУчрашувда икки мамлакат ўртасидаги трансчегаравий дарёларнинг барча ҳавзаларида ишчи гуруҳлар раҳбарларининг ҳисоботлари тингланди. Томонлар бу йилги баҳорги тошқинлар, сув омборларини тўлдириш шартлари ва аҳоли ва иқтисодиётни сув билан таъминлаш, ифлосланишнинг олдини олиш ва сув ресурсларининг камайиб кетиши тўғрисида маълумотлар алмашдилар. Урал дарёсининг экологик ҳолатига ва унинг гидрологик режимини яхшилашга алоҳида эътибор берилди. Учрашув якунлари бўйича Урал, Иртиш ва бошқа йирик дарё ҳавзаларида тадқиқотлар олиб боришда ҳамкорликни кенгайтириш учун ягона йўл харитаси тасдиқланди.\nЭслатиб ўтамиз, Қозоғистон ва Россияни нафақат дунёдаги энг узун умумий қуруқлик чегараси, балки Иртиш, Ишим, Тобол, Урал, Қараозен ва Сариозен, Қиғаш сингари умумий трансчегаравий дарёлар ҳам боғлаб турибди.\nИкки мамлакат ўртасидаги сув муносабатлари Қозоғистон ҳукумати ва Россия ҳукумати ўртасидаги 2010 йил 7 сентябрдаги трансчегаравий сув ҳавзаларидан биргаликда фойдаланиш ва уларни муҳофаза қилиш тўғрисидаги битим билан тартибга солинади. Келишувга биноан трансчегаравий сув ҳавзаларидан биргаликда фойдаланиш ва уларни муҳофаза қилиш бўйича Қозоғистон-Россия қўшма комиссияси ва юқорида қайд этилган дарёлар ҳавзаларидаги 6 ишчи гуруҳи ишлайди.\n#Халқаро алоқалар #Дипломатия #ҚР Экология, геология ва табиий ресурслар вазирлиги


Депутат фикри: Яширин иқтисодиётнинг келиб чиқиш сабаблари, жамиятга таъсири ва бартараф этиш йўллари\n15:36 / 04.05.2019\nМамлакатимизда тадбиркорликни қўллаб-қувватлаш борасида муайян ишлар олиб борилмоқда. Бу борада Президент томонидан фармон, қарорлар имзоланиб, қонунлар қабул қилинмоқда. Энг қувонарлиси, тадбиркорлар эришган ўз сармоялари орқали оила бюджетини, қолаверса, мамлакатимиз тараққиётини ривожлантиришга муносиб ҳисса қўшаётгани эътирофга лойиқдир. Аммо беш қўл баробар эмас деганларидек, ҳамма жойда ҳам мутасаддилар ислоҳотларни тўлақонли амалиётга жорий этмоқда ёки барча тадбиркорлар ҳам яратилаётган имкониятларни суиистеъмол қилмасдан қонуний равишда ишламоқда деб айта олмаймиз. Бу эса ўз-ўзидан мамлакатимизда яширин иқтисодиётнинг улуши ортишига ва давлатимиз иқтисодиётини ўсишига салбий таъсир қилаётгани ачинарли ҳолдир.\nЯширин иқтисодиётнинг ўзи нима?\nЯширин иқтисодиёт бу иқтисодий фаолиятни жамиятдан яшириш ва давлат томонидан назорат ҳамда ҳисоботи юритилиши олиб борилмаслигини, шу билан бирга иқтисодиётнинг кузатиб бўлмас ва норасмий қисмидир.\nОддий қилиб айтадиган бўлсак, яширин иқтисодиёт мавжуд қонун ва жамият қоидаларини четлаб ўтувчи жамиятдаги фуқароларнинг иқтисодий алоқалари десак ҳам бўлади.\nХўш, яширин иқтисодиёт қаердан пайдо бўлади ва қачон ривожланади?\nУ аввало, жамиятда иқтисодий фаолиятни кенг жамоатчиликдан яшириш учун қулай бўлган тақдирда ва бунга шароит мавжудлигида пайдо бўлади.\nЯширин иқтисодиётнинг ривожланишига қуйидагилар сабаб бўлади:\nтурли хил лицензия, сертификат ва рухсатномалар олинишида кўзда тутилмаган харажатларнинг мавжудлиги;\nхомашё маҳсулотлари етказиб берилишида тегишли ҳужжатларни расмийлаштиришдаги қийинчиликлар.\nЯширин иқтисодиётда валюта қора бозорининг ўрни жуда катта ҳисобланади. Бизнинг мамлакатда ҳам энг йирик нақд пул айланмалари хорижий валюта бўлмиш АҚШ долларида амалга оширилади (ноқонуний йирик битимлар, уй-жой, автомобиль олди-сотдиси ва бошқа кўплаб товарлар олди-сотдиси йиғиндиси).\nБанкдан ташқари айланаётган ушбу хорижий валютанинг миллий валютамиз сўмга нисбатан етказаётган бевосита зарари охир-оқибат сўмимизнинг қадрсизланишига ўзининг билвосита таъсирини кўрсатмоқда. Аксарият маҳсулотларнинг четдан нақд пулга сотиб олиб келтирилиши ёки хуфёна битимлар туфайли маҳсулотларнинг мамлакатимизга олиб кириб сотилиши кўп жиҳатдан солиқдан яширган ҳолда фойда кўриб ишлаётган тадбиркорлар ва уларни қўллаб-қувватлаб турган бошқа шахсларга қўл келмоқда.\nАсосийси, ўз тадбиркорлиги ёки ишлаб чиқарилаётган маҳсулотларнинг реализация қилинишига, рақобатбардош маҳсулотларнинг ишлаб чиқилишига мисли кўрилмаган даражада зиён етади.\nОддий тушунтирадиган бўлсак, масалан текстил фабрикасида тайёр ҳолда ишлаб чиқарилаётган маҳсулотларнинг таннархи хуфёна ишлаб чиқарилган маҳсулотникидан юқори бўлиши табиий, сабаби, фабрика ходимларга иш ҳақи, ишлаб чиқаришдаги асосий воситалар амортизацияси ва шунга ўхшаш харажатларни қоплаши зарур. Булар эса маҳсулот таннархида ўз аксини топади.\nЯширин цехда ишлаб чиқарилган маҳсулотнинг таннархида бу харажатлар йўқлиги сабабли, бозорда фабрика маҳсулотининг сотилишида қийинчиликлар олиб келади.\nЯширин иқтисодиётнинг ижобий хусусияти\nРивожланган давлатларда яширин иқтисодиётнинг ижобий тарафлари ҳам кузатилган. Масалан, Европа мамлакатларида турғунлик, кризис пайтида иш ўринлари қисқарган шароитда ходимлар норасмий секторларда вақтинча ишлаб турганлар. Бу эса ушбу ишсиз қолган ходимларни оч қолиш ва қийинчиликларга дуч келишдан сақлаб қолган.\nШунинг учун ҳам айрим ривожланган давлатларда йиллик ялпи ички маҳсулотнинг 14-15 фоизи миқдорида яширин иқтисод оптимал ҳажм деб ҳисобланади.\nЎзбекистон иқтисодиётида яширин иқтисодиётнинг улуши қанча?\nЯширин иқтисодиёт ҳали ҳеч бир мамлакатда юз фоиз йўқ қилинмаган. Айрим экспертларнинг фикрича, Ўзбекистонда яширин иқтисодиётнинг ЯИМдаги ҳажми 50 фоиз атрофида.\nАгарда рақамларга мурожаат этадиган бўлсак, 2019 йилда республикамизда Давлат бюджети даромадлар қисми 102,6 трлн сўмни ташкил қилмоқда. Ялпи ички маҳсулот қиймати 424 трлн сўм қилиб белгиланди. Шунда экспертлар фикрига кўра, яширин иқтисодиётнинг 50 фоиз улуши 212 трлн.сўмни ташкил этмоқда. Ушбу суммадан яширин иқтисодиётнинг оптимал ҳажми 15% (424*15%=64)ни чиқариб ташланганда, 148 трлн сўм (212-64) маблағ иқтисодиётдан ташқарида айланаётгани маълум бўлади. Агарда биз ушбу маблағнинг белгиланган тартибда қонуний айланмасига эриша олсак, Давлат бюджетига солиқлар тўланиши натижасида қўшимча ўртача 15-20 трлн.сўм (2,3 млрд АҚШ долларига тенг) маблағ туширилиши мумкин.\nБугунги кунда битта умумтаълим мактабини янгитдан қуриш учун ўртача 5 млрд сўм маблағ сарфланади. Демак, бир йиллик яширин иқтисодиёт келтираётган зарарга тенг маблағни 4 мингга яқин умумтаълим мактаблари қуриш ёки аҳоли турмуш шароитларини янада яхшилаш учун йўналтириш имкони пайдо бўлади.\nШунингдек, яширин иқтисодиётнинг жамиятдаги таъсири бу авваламбор жамиятнинг даромадлари қайта тақсимланишида камчилик гуруҳлари (яширин тадбиркор ва ишбилармонлар) кўпчиликка нисбатан ортиқча тақсимланиши натижасида аҳолининг ўзига тўқ ва кам таъминланган қатлами ўртасидаги тафовутнинг ошишига олиб келади.\nЯширин иқтисодиётни бартараф этиш йўллари\nБу масалада ривожланган давлатларнинг босиб ўтган йўллари чуқур таҳлил қилиниб, ўзимизга мос бўлган йўналишларга таяниб, босқичма-босқич амалга ошириш лозим деб ўйлайман.\nКўплаб ривожланган мамлакатларда яширин иқтисодиётнинг улуши ва таъсирини минимал даражада камайтиришга эришилган. Бу эса оддий аҳоли турмуш даражаси юқори даражада бўлишига замин яратган.\nАввало, яширин иқтисодиёт билан шуғулланадиган тадбиркорларни аста-секинлик билан қонуний белгиланган тартибда ишлашга ўргатишимиз лозим бўлади.\nТадбиркорлик фаолияти билан ноқонуний шуғулланган ва ўз даромадларини яширган барча тадбиркорлик субъектларига амнистия қўллаш, яъни белгиланган амнистия муддати ичида тадбиркорлар ўз даромадларини ҳеч қандай тўсиқсиз ва ортиқча текширувларсиз қайд этиб, легаллаштиришлари ҳамда фаолиятларини давом эттиришлари учун қонуний чоралар кўриш мақсадга мувофиқ.\nЎзбекистонда валюта қора бозорини йўқ қилиш учун ноқонуний валюта қора бозорларини қонунийлаштирган ҳолда белгиланган интерваллар доирасида бозор нархларида савдо қилувчи валюта айирбошлаш шохобчаларини ташкил қилиш даркор. Нақд хорижий валютани бемалол расмий солиқ тўлаб фаолият юритадиган хусусий шохобчаларда алмаштириш имконини бериш керак. Шундан сўнг яширин савдо қилаётган валюта сотувчиларни қаттиқ жазолаш лозим.\nДавлат томонидан нақд пулсиз савдо қилаётган тадбиркорларга имтиёз преференциялар бериш орқали қўллаб-қувватлаш мамлакатимиз иқтисодиёти барқарорлигини янада таъминлашда муҳим аҳамият касб этади.\nМасалан, ривожланган давлатларда бугунги кунга келиб нақд пул муомаласи максимал даражада қисқартирилган, барча пул айланиши банк орқали амалга оширилиши давлат иқтисодиётининг ривожланишига олиб келиши ҳеч кимга сир эмас.\nЯширин иқтисодиётга қарши курашишнинг ҳуқуқий асослари\nМамлакатимизда кейинги икки йил давомида яширин иқтисодиётнинг таъсирини камайтириш бўйича бир қанча ишлар олиб борилди, масалан 2017 йилда “Коррупцияга қарши курашиш тўғрисида”ги, 2018 йилда эса “Бирлашган Миллатлар Ташкилотининг Коррупцияга қарши конвенциясига Ўзбекистон Республикасининг қўшилиши тўғрисида”ги қонунлар қабул қилинди.\nШунингдек, коррупцияга қарши самарали курашиш мақсадида жорий йилда Ўзбекистон Республикаси Олий Мажлисида Коррупцияга қарши кураш ва суд ҳуқуқ масалалари қўмитаси ташкил этилди. Унинг асосий вазифаларидан бири барча қонун ва қонуности ҳужжатларида коррупция аломатлари мавжуд бўлган нормаларни аниқлаш ва бартараф этишдир.\n2017-2021 йилларда Ўзбекистон Республикасини бешта устувор йўналиш бўйича Стратегиясини “Фаол инвестициялар ва ижтимоий ривожланиш йили”да амалга оширишга оид Давлат дастурида хам “яширин иқтисодиёт”нинг омилларини соҳалар ва тармоқлар кесимида таҳлил қилиб, уни камайтириш юзасидан чора-тадбирлар дастурини тасдиқлаш кўзда тутилган. Унда:\nиқтисодий фаолиятни легаллаштириш юзасидан қўшимча чораларни аниқлаш;\nсолиқ юкини камайтириш ва солиқ маъмурчилигини такомиллаштириш;\nимпорт қилинган товарларнинг ҳисоботларини электрон тарзда шаклланишини таъминлаш;\nнақд пулсиз ҳисоб-китобни рағбатлантириш механизмини ишлаб чиқиш;\nкўчмас мулк объектлари ва автотранспорт воситалари олди-сотдиси ва бошқа йирик миқдордаги битимлар бўйича ҳисоб-китобларни банк орқали амалга ошириш учун қулай шароит яратиш;\nтадбиркорлар фаолиятига давлат идоралари томонидан ноқонуний аралашувлар фактларига қатъий йўл қўймаслик;\nдавлат органлари ишида шаффофлик ва очиқликни таъминлаш борасида бажарилиши лозим бўлган ишлар мужассамлашган.\nШунингдек, валюта бозорини янада эркинлаштириш, яъни валюта айирбошлашдаги ва сотишдаги асоссиз чекловларни бартараф этиш, жумладан жисмоний шахсларга нақд валютани сотиш, инвестиция олиб кирган шахслар учун валюта репатриациясини тўлиқ жорий этиш ва валюта айирбошлашни қонунийлаштириш каби чораларни кўриш назарда тутилмоқда.\nШу билан бирга “Рақамли Ўзбекистон-2030” “йўл харитаси” тасдиқланиши назарда тутилган. Унда давлат хизматларини кўрсатиш, давлат бошқаруви, иқтисодиётнинг барча тармоқлари, хизмат кўрсатиш соҳаларида рақамли трансформация қилиш кўзда тутилади. Бизнес харажатлари ва маъмурий юкламани камайтириш мақсадида маъмурий тартиб-таомилларни рақамлаштириш, барча маъмурий тартиб-таомилларни хатловдан ўтказиб, ягона ҳужжатда жамлаш ҳамда алоҳида қабул қилинган регламент ва қарорларни бекор қилиш кўзда тутилади.\nОлий Мажлис Қонунчилик палатасидаги Ўзбекистон “Адолат” СДП фракция аъзоси,\nБюджет ва иқтисодий ислоҳотлар қўмитаси раиси ўринбосари\n14:24 / 25.01.2019\nДепутат «яширин иқтисодиёт»ни бартараф этиш бўйича таклифлар билан чиқди\n13:00 / 04.01.2019\n«Яширин иқтисодиёт»ни қандай қилиб камайтириш режалаштирилгани маълум бўлди


Мирзо Улуғбек номидаги Ўзбекистон Миллий Университети Ижтимоий фанлар факультети Фалсафа ва мантиқ кафедраси доценти фалсафа фанлари номзоди Маматхон Шарипович Шарипов 73 ёшда вафот этдилар. Устоз Маматхон Шарипович нафақат мамлакатимиз, балки бутун Марказий Осиёда фалсафа илми ривожига ўз билим ва тажрибаси, ҳатто, умрини бахшида этдилар. Умрларининг сўнгги кунларида ҳам оғир хаста эканликларига қарамай, талабаларга билим бериш, уларнинг маънавий дунёсини юксалтиришдан бир нафас бўлсада тўхтамадилар.\nМаматхон Шарипович нафақат моҳир педагок, забардаст олим, уста ташкилотчи ва раҳбар, қолаверса, жонкуяр, ҳалим инсон сифатида ҳам барчамизнинг хотирамизда қоладилар.\nМаматхон Шарипович ўзининг қарийб 45 йиллик илмий педагоик фаолиятлари мобайнида юзлаб бакалавр ва магистрлар, ўнлаб фан номзодлари ва PhD шогирдларни етиштирдилар. Айнан устознинг маҳсулдор меҳнатлари боис мамлакатимизда ўнлаб мантиқ ва фалсафа тарихи бўйича етук мутахассислар шаклланди.\nМантиқ, унинг нисбатан мураккаб соҳалари бўлган диалектик мантиқ, семантик мантиқ сингари соҳаларида устоз сермаҳсул ижод қилиб кўплаб маҳаллий ва халқаро миқёсдаги нашрларда илмий мақолалар эълон қилдилар. Мантиқ илмидан бир неча дарслик ва ўқув қўлланмалар чоп эттирдилар. Мазкур соҳанинг юртимизда кам тараққий этган йўналишлари ривожига улкан ҳисса қўшдилар.\nУстознинг илмий ижодий фаолиятлари биргина мантиқ соҳаси билан чекланиб қолмасдан, фалсафанинг умумназарий масалалари, фалсафа тарихи, билиш услублари сингари қатор фалсафий соҳаларда ҳам серунум бўлган.\nУстоз республикамизда биринчилардан бўлиб, қадимги дунё фалсафасининг ҳам Шарқ, ҳам Ғарб қисмларини тўла қамраб олган ўқув қўлланмани, фалсафа йўналиши талабалари учун “Мантиқ тарихи ва назарияси” (ҳаммуаллифликда) дарслигини нашрга тайёрлаганликлари сўнгги йилларда ҳам сермахсул ижод қилганликларидан далолат беради.\nУстоз Маматхон Шарипович, Фалсафа ва мантиқ кафедраси, Ижтимоий фанлар факультети, Мирзо Улуғбек номидаги Ўзбекистон Миллий Университети, қолаверса, бутун Ўзбекистон ҳамда Марказий Осиё миқёсидаги, XX асрнинг иккинчи ярми, XXI асрда ижод қилган забардаст серқирра файласуф олим, моҳир ва жонкуяр устоз, энг муҳими, ҳалим яхши инсон сифатида барчамизнинг қалбимизда қоладилар.\nШарипов Маматхон 1947-йил Чимкент вилояти, Туркистон тумани Қорачиқ қишлоғида туғилган. Миллати - ўзбек. 1966 – 1971-йилларда ТошДУ (ҳозирги ЎзМУ ) Фалсафа-иқтисод бўлимида таҳсил олган. 1971-1974- йиллар Москва Давлат Университети аспиранти. Фалсафа фанлари номзоди, доцент. 1975-йилдан бошлаб ЎзМУ Фалсафа факултети “Фалсафа тарихи ва мантиқ” (ҳозирда “Фалсафа ва мантиқ”) кафедрасида ўқитувчи, катта ўқитувчи, доцент, кафедра мудири лавозимларида ишлаб келган. Олий ўқув юртлари учун “Мантиқ” (2004, ҳаммуаллифликда) ўқув қўлланмаси учун “Истеъдод” жамғармасининг, II даражали дипломи билан тақдирланган. Академик лицейлар учун “Мантиқ” (2012) ўқув қўлланмаси, иккита монография, кўп сонли илмий рисола ва мақолалар муаллифи.


Овқатнинг устини очиқ қолдирма жин тегади, намозга турмаса (бомдод) шайтони лаъин\nСАВОЛ: Жинлар тўғрисида: Улар овқат ейдими? Овқатнинг устини очиқ қолдирма жин тегади, намозга турмаса (бомдод) шайтони лаъин қулоқларга сияди, деган гапларни эшитамиз. Шу гаплар тўғрими?\nЖинларда тўй бўлиши, улар ҳам фарзанд кўриши, ёш-қарилари бўлишини эшитгандим. Уларда ҳам ақл, жон, оғриқни сезиш борми, касал бўлишса қаерда даволанишади, ўлсалар қаерда кўмиладилар, овқат есалар қаердан оладилар, тирикчилик қилишадими?\nЖинлар илон, одам шаклида кўриниши мумкин дегандингиз. Уларни ўзимиз билмаган ҳолда кўришимиз мумкинми? Улар кимларга кўпроқ кўринади? Жинлар инсон ичига кириб олиши мумкинми? Кириб олса қандай чиқарилади?\nШундан келиб чиқилса, жин ҳақида Қуръонда оят келиши уларнинг борлигига иймон келтиришни барча мусулмонларга фарз қилади. Шундай экан, бир оз тўлароқ тушуниш учун бу борадаги баъзи маълумотларни ўрганиб қўймоғимиз зарур.\nМаълумки, дунё сиру асрорларга тўла. Биз ҳали моҳиятини, сифатини, таъсирини билмайдиган ҳодисалар атрофимизда тўлиб-тошиб ётибди. Бирор нарса кўзимизга кўринмаса, уни йўқ дейишга ҳаққимиз йўқ. Ҳар куни янги нарсалар, махлуқотлар кашф этиляпти. Кеча билмаган нарсаларимиз бугун кашф этилса, биз уни йўқ эди дея олмаймиз. Балки, кеча бу бор нарсани биз билмас эканмиз, деймиз. Ҳозирги кунда ўтган аждод билмаган, хаёлига ҳам келтирмаган қанчадан-қанча нарсаларни биляпмиз. Албатта, биз билган нарсалар кейинги авлодлар учун ўйинчоққа ўхшаб қолади. Бу нарсалар Аллоҳ таоло инсонга берган қобилиятлар ёрдамида кашф қилинмоқда, буларнинг ҳаммаси инсон идроки чегарасидаги нарсалардир. Келажакда яна кўп нарсалар кашф этилиши турган гап. Демак, бирор нарсани бор ёки йўқ деб жазм ила ҳукм чиқариб юборишга ҳеч кимнинг ҳаққи йўқ.\nБиз, бандалар идрокимизни ишга солмай, Аллоҳ таоло Ўзи баъзи сирни кашф этиб берса шукр қилиб қабул этмоғимиз лозим. Масалан, жинга ишониш масаласида ҳам Аллоҳ таоло Ўз каломида сиз билан бизга маълумот берган экан, уни ихлос билан қабул этиб, ишониб, иймон келтирмоғимиз лозим.\nАллоҳ таолонинг бизга билдиришича, жин деб аталган махлуқот бор, у оловдан яратилган. Иблис ҳам жинлардан ҳисобланади. Жинлар одамларни кўради, одамлар уларни кўрмайди. Жинларнинг ҳам инсонларга ўхшаш жамоатлари, қабилалари, гуруҳлари бор. Улар ҳам ер куррасида яшаш қобилиятига эга. Бошқа сайёраларда яшаш имконлари ҳам мавжуд. Залолатга кетган инсонларни йўлдан оздириб, фикрларига таъсир ўтказишлари мумкин. Инсоннинг овозини эшитиб, тилини тушунишади. Уларнинг ичида мусулмонлари ҳам, кофирлари ҳам бор. (Ўғлига Қуръон ёдлатмоқчи бўлган жин таниш қорилардан бирига ёрдам сўраб мурожаат қилгани бизга ҳам маълум).\nЖинларнинг Қуръон тинглаганликлари ҳақидаги ривоятларни синчиклаб ўрганиб чиққандан сўнг маълум бўладики, айнан шу сафар Муҳаммад алайҳиссаломнинг ўзлари жинлар у зотнинг тиловатларига қулоқ осганидан ва ундан кейинги гаплардан бехабар бўлганлар. Фақат Аллоҳ таоло оят тушириб хабар берганидан сўнг билганлар. Аммо ушбу воқеадан сўнг жинлар яна келиб тинглашганида Пайғамбар алайҳиссалом бу галгисини билиб турганлар.\nПайғамбар алайҳиссалом бомдод намозини ўқиётганларида бир гуруҳ жинлар у зотнинг қироатларини тинглаб иймонга келганлари ва бошқа ҳодисалар Жин сураси ва бошқа суралар тафсирида батафсил келтирилади.\nЖин ҳақида қисқача бўлса ҳам маълумот олишимиз бу сураи кариманинг маъноларини янада чуқурроқ тушунишимизга ёрдам беради, деган умидда қуйидагиларни эътиборингизга ҳавола қилишга ижозат бергайсиз.\nҚуръони Карим нозил бўлаётган пайтда араб қабилалари жинларга махфий, норавшан худолар деб эътиқод қилишар эди. Улар жинларнинг насаби Аллоҳ таолога етиб боради, унинг жинлардан шериклари бор, деган бузуқ эътиқодга ҳам бўйсунишарди. Шунингдек, араблар жинлар ғойибдан хабардор, фолбин ва мунажжимларга осмон сирларини айтиб туришади, деган ўйда эдилар. Жин сураси ушбу эътиқодларнинг бекорчи эканини таъкидлайди. Бунга қўшимча маънода Пайғамбаримиз Муҳаммад соллаллоҳу алайҳи васаллам ўз ҳадиси шарифларида: «Ким фолбину мунажжимга борса ва уларга ишонса, Муҳаммадга тушган нарсага кофир бўлибди», деганлар.\nАрабларда жинларнинг ҳукми ер юзида ўтади, деган хом хаёл бўлиб, агар улардан бирортаси маълум бир ерга бориб ётиб қолмоқчи бўлса, «Ушбу жойнинг хўжайин жинидан паноҳ сўрайман», деган маънодаги дуони қиларди.\nБизнинг юртларда ҳам, ҳатто ҳозирги вақтгача кишиларда юқоридагиларга ўх-шаш турли-туман бузуқ, бидъат-хурофотдан иборат тушунчалар мавжуд ва улар бу ёлғон эътиқодга бўйсунадилар. Айниқ-са кейинги пайтда кишилар руҳий бўшлиқ ҳаддан ташқари зиёда бўлганидан бу маънодаги гап-сўзлар кўпайиб кетди. Агар уларга қулоқ осадиган бўлсак, худди бутун дунёни жинлар бошқариб турганга ўхшайди (астағфируллоҳ).\nШу билан бирга қадимда ҳам, ҳозирда ҳам жинларни умуман инкор этадиганлар бор. Улар жин ҳақидаги ҳар бир сўзни афсона, бекорчи гап дейишади. Жинлар ҳақидаги ҳодисаларнинг гувоҳи бўлган кишиларни жиннига, мияси айниганга чиқаришади.\nИслом эса жин ҳақида худди бошқа масалалардаги каби ҳақиқатни баён қилади. Ислом жин борлигини, унинг ҳақидаги тўғри тасаввурни баён этиб, нотўғри тушунчаларни рад қилди. Шу билан бирга жинлардан кутиладиган мавҳум қўр-қинч ва хавфу хатарни ҳам рад этади.\nЖинлар ҳақиқатда бор мавжудотлар бўлиб, асли ўтдан яратилган. «Жин» сўзининг луғавий маъноси эса «тўсилган» дегани, яъни, одамлар кўзидан тўсилган нарса. Шу сабабли ҳам у инсонларга кўринмайди. Улар ўзлари кўринмай туриб, бизларни ва бошқа нарсаларни кўришлари мумкин. Шу билан бирга турли шаклларга киришлари ҳам мумкин. Уларнинг ичида ҳам худди одамларга ўхшаб иймонсиз-иймонли, яхши-ёмон, адашган ва ҳидоятда юрганлари, фирибгар ва соддалари бор. Жинлардан ҳам Қуръонга, Пайғамбар алайҳиссаломга иймон келтириб яхши йўлда юрганлари жаннатга, иймонсиз бўлиб ёмон йўлда юрганлари дўзахга тушади. Улар одамларга ҳеч қачон ёрдам бера олмайдилар ва ғойиб сирларини билмайдилар, чунки Қуръони Карим нозил бўлгандан сўнг улар бу хислатлардан маҳрум бўлишган. Жинларнинг Аллоҳ таоло билан насаб йўлидаги боғлиқлигига келсак, бу ҳақдаги ҳар қандай фикр туҳматдир.\n«Сабаъ» сурасида бир гуруҳ жинлар Сулаймон алайҳиссаломга хизматкор бўлганлари, у зот ҳассага суяниб туриб вафот этганларидан сўнг ҳам тирик, кузатиб турибди, деб ўйлаб, машаққатли ишда давом этганлари ҳақида оятлар бор.\nЖин сурасининг тафсири давомида бу масалалар янада равшан бўлади, иншааллоҳ.\nИсломдан аввалги вақтда жинлар осмонга чиқиб малоикаларнинг ўзаро суҳбатларини, жумладан яқин кунларда содир бўладиган баъзи ишлар ҳақидаги маълумотларни яширинча эшитиб, ердаги фолбину мунажжимларга бирга ўнни қўшиб етказишар экан. Орадан анча вақт ўтиб, осмон хабарига қулоқ осгани чи-қишса, уларни юлдузлардан узилиб чиққан учқунлар уриб ҳайдайдиган бўлиб қолибди. Улар ерга, қавмлари ҳузурига қайтиб, «Нима бўлди экан, бизни учқунлар қувадиган бўлиб қолди-ку? дейишади. Шунда баъзилари дунёда улкан, оламшумул ўзгариш бўлган бўлса керак, де-йишади. Машриқу мағрибни кезиб, биздан осмон хабарини тўсган нарсани қидириш зарур, деган қарорга келиб, сафарга отланишади. Ривоятларда нақл қилинишича, Насийбин номи билан аталувчи жойда яшовчи жинлардан етти нафари Пайғамбаримиз соллаллоҳу алайҳи васаллам Бомдод намозида қироат қилаётганларини эшитиб тўхташган, биздан осмон хабарини тўсган нарса шу, деб ўз қавмларига қайтиб, бўлган ҳодисани айтишади. Шунда Аллоҳ таоло Ўз Пайғамбарига Жин сурасини нозил қилди.\nЖин ҳақидаги ҳадисларни жамлаб ўрганиб чиқилганда уларнинг вакиллари Пай-ғамбар алайҳиссаломнинг ҳузурларига олти марта келганлари маълум бўлади.\nАбдуллоҳ ибн Масъуд розияллоҳу ан-ҳудан ривоят қилинган бир ҳадисда қу-йидагича ҳикоя қилинади: «Кечалардан бирида Пайғамбаримизни йўқотиб қўйдик. У кишини водийлардан, паст-баландликлардан ахтариб топа олмадик. Турли ёмон хаёлларга бориб, кечаси билан хавотир олиб чиқдик. Тонг отганда бирдан Пай-ғамбар алайҳиссалом ўзлари пайдо бўлиб қолдилар. Ҳиро тоғи тарафдан келар эдилар.\n«Эй Аллоҳнинг Расули, сизни йўқотиб қўйиб излаб топа олмадик, кечаси билан безовта бўлиб чиқдик», дедик. Шунда у зот:\n«Жинларнинг даъватчиси келган эди. Бирга бориб уларга Қуръон ўқиб бердим», дедилар.\nСўнгра бизни етаклаб бориб уларнинг изларини ва гулханларининг кулини кўрсатдилар. Жинлар у зотдан озуқа сўрашганида Пайғамбаримиз соллаллоҳу алайҳи васаллам:\n«Аллоҳнинг исми айтиб сўйилган ҳайвоннинг суяги қўлингизга тушса, сизга гўштдан ҳам яхши таомдир. Ҳайвонларнинг тезаги эса уловларингизга озуқадир», дедилар.\n«Шу икки нарса билан истинжо қилманг (ҳожатдан сўнг тозаланманг), чунки улар биродарларингизнинг таомидир», дедилар».\nАбдуллоҳ ибн Масъуддан қилинган бош-қа бир ривоятда иккинчи қисса ҳикоя қилинади. Бир куни хуфтон намозини ўқиб бўлгандан сўнг Пайғамбаримиз соллаллоҳу алайҳи васаллам қўлимдан ушлаб юриб кетдилар. Бир жойга етганимиздан сўнг мени ўтқазиб, атрофимга чизиқ чиздилар-да:\n«Чизиқдан чиқмай тур», дедилар.\nШу ҳолда ўтирган эдим, олдимдан сон-саноқсиз жинлар ўтди. Пайғамбар соллаллоҳу алайҳи васаллам тонггача қайтиб келмадилар. Қулоғимга турли овозлар эшитилди, сўнг Пайғамбар соллаллоҳу алайҳи васаллам келдилар. У кишидан:\n«Эй Аллоҳнинг Расули, қаёқда эдингиз?» деб сўрадим.\n«Жинлар вакил юборган экан», дедилар.\n«Мен эшитган овозлар қандай овозлар?» дедим.\n«Менга жинлар салом берганидаги ва хайрлашганидаги овозлар», дедилар».\nҲа, биз яшаётган олам асрорга тўла, биз билмаган махлуқот, турли кучлар, ажойибот тўлиб ётибди. Уларнинг ичида яшаб юрамиз, лекин озгинасидангина хабардормиз. Ҳар куни янгидан-янги кашфиётлар бўлиб турибди. Баъзи нарсаларнинг ўзини, бошқаларининг кучини, учинчиларининг эса таъсирини англаймиз, холос. Жинлар ҳам ўша биз учун сир бўлиб турган нарсаларнинг биридир. Улар ҳақида Қуръонда ва ҳадисда келган хабарларни тасдиқлаш ва ундан таш-қарига чиқиб турли бидъату хурофотларга берилмаслик бизнинг бурчимиздир. Валлоҳу аълам.


Зоминда тиш пломбалари ишлаб чиқарувчи янги корхона иш бошлади » Ўзбекистон янгиликлари – Zamin.uz\n25 сентябрь 2019, 20:44\n- Бугунги кунда юртимиз стоматология бозорида таклиф этилаётган материалларнинг аксарияти халқаро сифат ва стандартларга мутлақо жавоб бермайди. Улар мамлакатимиз бозорига турли йўллар билан киради, сифатсиз маҳсулотларнинг ишлатилиши натижасида беморларда турли нохуш аломатлар сезилади, - дейди “Зомин-фарм” эркин иқтисодий зонаси дирекцияси директори Эркин Юлдашев.\n– Шуларни олдини олиш мақсадида Зоминда евростандартга жавоб берадиган маҳсулотлар ишлаб чиқариш йўлга қўйилди. Давлатимиз томонидан берилган имтиёзлардан тўлиқ фойдаланаётган корхонада ишлаб чиқараётган маҳсулотлари йилдан-йилга кўпайиш имкони мавжуд.\nУмумий қиймати 573 минг АҚШ доллари бўлган мазкур корхона ишга тушиши билан туманнинг 15 нафар мутахассис ёшлари янги иш ўринларига эга бўлдилар. Корхона йилига 350 минг дона ҳар турдаги тиш пломба маҳсулотлари ишлаб чиқариш қувватига эга бўлиб, дастлабки ишлаб чиқарилаётган маҳсулотлар юртимиз бозорлари етказиб берилмоқда. Келаси йилдан бошлаб уларни экспортга йўналтириш режалаштирилган.\nЯнгиликлар » Жамият » Зоминда тиш пломбалари ишлаб чиқарувчи янги корхона иш бошлади


ПАХТА ХИРМОНИМИЗ 31500 ТОННАДАН ОШДИ РЕЖА УДДАЛАНГАН БЎЛСА-ДА, ТЕРИМ ДАВОМ ЭТМОҚДА\nТуманимизда Ўзбекистон Республикаси мустақиллигининг 28 йиллиги нишонланган йил муваффақиятли якунланмоқда. Жумладан, агросаноат тизимида барча соҳалар бўйича юксак натижаларга эришиляпти. Пиллачилик ва ғаллачиликда белгиланган шартномавий режаларни зиёди билан адо этдик.\nПахтакорларимиз ҳам юзлари ёруғ бўлиши учун барча куч ва имкониятларни ишга солдилар. Ғўза парвариши юқори агротехника талаблари асосида олиб борилди. Омилкор деҳқонларимиз қайси майдонга қандай чигит уруғи қадашни яхши биладилар. Шунинг учун ҳам 8416 гектар ерга тажрибада синовдан ўтган "Наманган-77", "Наманган-34", "Андижон-35" сингари пахтанинг эртапишар нав уруғлари қадалган. Йиғим-теримни ҳудудларда навбат билан давом эттириш ҳам муҳим аҳамиятга эга. Шуни ҳисобга олган ҳолда 1500 гектар майдонга "С-6524", "Порлоқ-1" навли ўртапишар навли уруғлар экканмиз. Мутахассисларимиз "Бухоро-2", "Султон" ва "Андижон-36" уруғлари ҳақида ҳам ижобий фикрдалар. Бизнинг ерларимизни суяркан. Ана шунинг учун ҳам 3000 гектар ерга ана шу уруғларни синов тариқасида экдик.\nҒўза экинларига меҳр билан муносабатда бўлинса, деҳқон асло ютқазмайди. Барча тадбирларни конвейер усулида бир-бирига боғлаб олиб бордик. Зараркунандаларга қарши ўз вақтида ишлов берилди. Трихограмма, олтинкўз, габроброкон каби фойдали ҳашаротларни ўзимизда керагича ишлаб чиқариш йўлга қўйилиб, заруратга қараб кўсак қурти капалагига қирон келтирадиган феремон тутқичлардан самарали фойдаландик. Вақтида озиқлантирилган, оби ҳаётга қондирилган, зараркунандаларга қарши ишлов берилгани туфайли ғўзаларимизда мўлжалдаги ҳосилни яратишга муваффақ бўлинди. Деҳқончиликнинг ҳадисини олган "Истиқбол", "Наманган", "Фарғона", "Гулистон" ҳамда "Хоразм" ҳудудларининг пахтакорлари барча соҳаларда бошқаларга ўрнак бўлдилар. Мавжуд 12 минг 916 гектар майдонда кўзланганидан ҳам зиёда ҳосил яратилди. Бунда муҳтарам Президентимиз Ш. М. Мирзиёевнинг фермер хўжаликларига кўрсатаётган алоҳида эътиборлари, вилоят ҳокими Х. Бозаров раҳбарлигида туманимиз қишлоқ хўжалигига берилган амалий ёрдамлар, вилоят қишлоқ хўжалиги мутахассисларининг тавсиялари муҳим аҳамият касб этганлигини алоҳида мамнуният билан қайд этиш ўринли.\nНатижа шуки, давлатга 31 минг 453 тонна пахта сотиш бўйича тузилган контрактация шартномасини вилоятмизда биринчи бўлиб зиёди билан адо этдик. 146 та фермер хўжалиги режасини 101-214 фоизгача уддалаганлиги диққатга сазавордир. Шу ўринда илғорларнинг номларини фахр билан тилга олсак арзийди. Амир Темур ҳудудидан "Найман чегара", "Ойбек Диёр Турсунбоевлар", Гулбоғ-1 ҳудудидан "Боратали ота", "Абдулла Каримов", Гулбоғ-2 ҳудудидан "Хумор Гули Шаҳноз", Гулбоғ-3 ҳудудидан "Мингбулоқ лочини", Истиқбол ҳудудидан "Раҳмонали Раҳимович", "Қодирали ота-2", "Абдулазиз Азамат", "Бепоён дала-НМО", "Сайдали ҳожи", Хоразм ҳудудидан "Қўрғонбой Ҳайитқулбой ўғли", "Дўстлик", "Муҳаммад Саид Акмал", Фарғона ҳудудидан "Фатхиддинович", "Расул Ҳакимжонович", Гигант ҳудудидан "Ғайрат", "Аббосбек илғор", Гулистон ҳудудидан "Жаҳонгир Жамшидбек Хуршидбек", "Тўққиз насос", "Йўлдошали Меҳмонов", "Усмонали ота", "Камчатка даласи", "Қаҳрамон Назиржонович", "Ашурали ота-2000", "Ирригатор-ЗМ", Навоий ҳудудидан "Аминжон Ҳасанов", "Мингбулоқ обод замини", Наманган ҳудудидан "Фаровон Мингбулоқ диёри", "Иқболли истиқболли порлоқ", "Габрам Моҳидил" фермер хўжаликлари рекорд натижаларга эришдилар.\nЕрлар самарадорлигини ошириш бўйича қилинаётган ишлар ҳам яхши натижа бермоқда. Бу борада "Эрқулов УБ", "Оқдала мардона" (Амир Темур), "Қизилқум-М", "Собрақум замини" (Гулбоғ-1), "Бепоён дала НМО", "Сайдали ҳожи", "Муҳаммад Сардор Азиз", "Каримжон Абдуқаҳҳорович", "Мулкобод орзулар диёри", "Пирматов Нурмамат", "Бахтиёр Абдусаломович" (Истиқбол), "Ғайрат", "Зуҳро юлдузи" (Гигант) каби фермер хўжаликлари эришган кўрсаткичлар қувонарлидир.\nЭнг кўп, 140 тоннадан ошиқ пахта сотган "Оқдала мардона" (Амир Темур), "Хумор Гули Шаҳноз", "Саидбек Лазизбек Тўланбоев", "Муаззам Шоҳрух" (Гулбоғ-2), "Юрган дарё" (Гулбоғ-3), "Муборак", "Дорхонбек Давлатали ўғли", "Кумушбиби Мўйдинова", "Бахтиёр Абдусаломович" (Истиқбол), "Қурвонбой Ҳайитқулбой ўғли", "Шерзод Холдоров", "Соҳибқирон" (Хоразм), "Отахон ўғли Солихон" (Фарғона), "Ғайрат", "Мингбулоқ порлоғи", "Байналминал", "Порлоқ олтин чашмаси", "Гигант агросервис", "Раҳмонали ота-ЙНР", "Гигант шерлар замини", "Мингбулоқ элита уруғчилик", "Қаҳрамонбек Омадбек" (Гигант), "Бекжон даласи", "Яхши ният" (Гулистон) фермер хўжаликларига ҳам ҳар қанча тасанно айтсак кам.\nВазирлар Маҳкамаси "2019 йил пахта ҳосилини йиғиб-териб олиш ишларини уюшқоқлик билан ўтказиш чора-тадбирлари тўғрисида" 752-сонли қарор қабул қилган эди. Унда теримчиларнинг моддий манфаатдорлигини таъминлаш ҳамда фермер хўжаликларининг молиявий ҳолатини янада мустаҳкамлашга алоҳида эътибор қаратилган. Қарорга асосан пахта хом ашёсининг қўлда терилган 1 килограмми учун биринчи теримда - 800 сўмдан, иккинчи теримда - 1 200 сўмдан меҳнат ҳақи тўланиши, терилган пахта учун теримчиларга иш ҳақи белгиланган муддатларда бериб борилиши, қолаверса, мунтазам равишда моддий ва маънавий рағбатлантириш йўлга қўйилганлиги самарадорлик омили бўлди. Илғор теримчилар мавсумда 3-5 тоннадан пахта тердилар. Мавлуда Хатамова, Дилафрўз Мамараҳимова (Гулбоғ-1), Насиба Жўраева, Нодира Мирзабекова (Истиқбол), Дилбар Абдураҳмонова, Лобар Шоҳакимова (Гулбоғ-2), Нодира Тўраева, Зулфия Исоқова (Фарғона), Салима Шаропова, Ҳайринисо Дўлтабоева (Навоий), Малика Мамараҳимова, Онорхон Бойбобоева (Гигант), Ёрқиной Хўжамова, Худойназар Жўраев (Хоразм), Юлдузхон Мелибоева, Ширмоной Салоҳиддинова (Гулбоғ-3), Феруза Абдуллаева, Замира Норманова (Амир Темур), Гулбаҳор Яхяева, Раҳима Ортиқова (Наманган), Барно Тўраева, Зулхумор Бурхонова (Гулистон) хирмонга барака киритганликларини эътироф этиш жоиздир.\nФурсатдан фойдаланиб, туманимизда мўл ҳосил етиштириш ҳамда йиғиб-териб олишда фаол қатнашган, шунингдек, фойдали маслаҳатларини бериб борган ташкилот ва муассасалар жамоаларига, ҳашарчиларга, нуронийлардан иборат гуруҳ аъзоларига туман ҳокимлиги ҳамда секторлар раҳбарлари номидан чексиз миннатдорчилик билдириб, энг самимий тилакларимизни изҳор қиламиз.\nШартномавий режа зиёди билан адо этилди. Лекин қолган ҳосилни ҳам нест-нобуд қилмай саранжомлаб олиш учун йиғим-терим ишлари жадал суръатлар билан давом эттирилмоқда. Шунинг баробарида экиндан бўшаган ерларни пешма-пеш ҳайдаш, келгуси йил ҳосили учун пухта замин тайёрлаш бўйича агротехник тадбирлар олиб бориляпти.\nтуман ҳокими вазифасини бажарувчи.


Назарбоев: Қозоғистонни асоссиз равишда автократияда айблайдилар\n14:23 / 28.08.2015\nҚозоғистон президенти Нурсултон Назарбоев мамлакат конституцияси қабул қилинганининг 20 йиллигига бағишлаб ўтказилган “Конституция: бирлик, барқарорлик, фаровонлик” мавзуидаги халқаро илмий-амалий конференциядаги чиқиши чоғида мамлакатда ҳукм сураётган тизимнинг танқидчиларига жавоб берди.\n“Биламан, баъзан бизларни автократияни айблашади. Аммо ҳар 4-5 йилда халқ ўз президентини ва парламентини умумхалқ сайловларида танлар экан, автократия ҳақида гапириш мумкинми? Эркин ва муқобил сайловларда”, - деди у.\n“Бизга Ғарб давлатларида ҳукм сураётган демократия сари тезроқ етиб бориш лозимлигини айтиб келишмоқда. Биз буни жуда яхши тушунамиз. Демократия инсоният тараққиётининг умумий йўлидир, аммо биз ҳар доим Осиё жамияти эканимизни, Ғарбдан фарқ қиладиган одатларимиз борлигини инобатга оламиз. Бизнинг диний ва маданий қарашларимиз бошқачароқ.\nШу боис биз бу йўлда эҳтиёткор бўлишимиз лозим”, - сўзида давом этди Қозоғистон етакчиси.\nБундан ташқари, Назарбоев Қозоғистон даромади жиҳатидан ўрта фаровонликдаги давлатлар даражасига яқинлашганлигини таъкидлади.


ИнтерФУТБОЛ :: Nike таъсири\nФРЕНКИ ДЕ ЙОНГ NIKE КОМПАНИЯСИ БОСИМИ ОСТИДА «ПСЖ» ЎРНИГА «БАРСЕЛОНА»НИ ТАНЛАДИ. КЕЧИРАСИЗ, НИМА? Машҳур экипировка брендининг футбол оламига таъсири ҳамма ўйлаганидан ҳам анча кучли, шекилли. Кўпчиликнинг хабари бор, «Барселона» раҳбарияти 23 январь куни «Аякс»нинг ёш ярим ҳимоячиси Френки де Йонг трансферини эълон қилганди. Келишув суммаси - 75 миллион евро. Футболчи Каталония клуби сафига июль ойида қўшилади. Голландиялик вундеркиндга яна бир яққол даъвогар бор эди - «Пари Сен-Жермен». Бироқ ярим ҳимоячининг ўзи «Барса»ни танлади. ESPN нашри маълумотларига таяниб айтсак, унинг бу танловида учинчи куч таъсири ҳам бор экан - «Барса» ёш иқтидорни Nike компанияси ёрдами билан ўз томонига оғдирган эмиш...\nҚизиқ, Nike футболчи трансферига қанақасига таъсир ўтказиши мумкин? Айтиш жоиз, «Барселона»ни ҳам, «ПСЖ»ни ҳам спорт экипировкалари билан айнан АҚШ фирмаси таъминлайди. Қолаверса, де Йонгнинг ўзи ҳам ушбу компания билан шартномага эга. Хуллас, муҳим трансферда «Барса» ва Nike ўртасидаги алоқаларнинг мустаҳкамроқ эканлиги катта роль ўйнаган. Ҳар ҳолда, томонлар узоқ 1998 йилдан буён танаффуссиз ҳамкорлик қилишмоқда. Тахминларга кўра, Nike агар де Йонг «Барселона» либосини кийган тақдирда клубга кўпроқ пул ажратишга ваъда берган. Катта эҳтимолки, қўшимча маблағ футболчининг маошига йўналтирилади. АҚШ компаниясининг бундай ёндашуви жуда ғалати. Зеро, у Париж клуби билан ҳам кўнгилдагидек муносабатда. Дейлик, Nike ва «ПСЖ» ҳамкорлиги доирасида бир қатор йирик лойиҳалар йўлга қўйилган. Биргина Nike — Jordan суббренди остида клубнинг Европа Чемпионлар Лигаси стартига бағишланган «Пари Сен-Жермен» коллаборациясининг ўзи салмоқли аҳамиятга эга...\nТахмин қилинишича, Nike шунинг баробарида футболчига талаб кўринишида қатъий тавсия ҳам берган. Унга мувофиқ, ҳозирча «Аякс» сафида нур сочаётган ёш юлдуз формаси орқасига фамилияси эмас, балки исмини ёздириши керак. Яъни де Йонг либосида «Френки» ёзуви порлаб туриши мақсадга мувофиқ. Тўғри, ушбу ғоя футболчининг ўзига унча маъқул эмас. «Ҳа, «Фрэнки» ёзуви остида ўйнашимни хоҳлашяпти. Nike фирмасининг хулосасига кўра, мерчендайзинг нуқтаи назаридан шу вариант яхшироқ экан. Бироқ шахсий фикрим бошқача. Ҳар ҳолда, бунга мойиллик сезаётганим йўқ», - деганди Френки де Йонг.\n«Барселона» ва Nike 2016 йили ўзаро ҳамкорлик келишуви муддатини узайтирди. Янги шартларга мувофиқ, Каталония гранди экипировка таъминотчисидан йилига чамаси 160 евро олади (барча бонуслар билан бирга).


Халқаро хабарлар, 17 июн 2019\n24 январ 2020, Тошкент вақти: 19:59\nПольша шарқий чегараларида АҚШ қўшинларини жойлаштиради\nВаршава АҚШ қўшинларини Польшадаги олтита ҳарбий базага жойлаштиради.\nАмерика ҳарбийлари Польша хавфсизлигини таъминлашлари керак.\nБу ҳақда "Польша радио"си орқали мамлакат мудофаа вазири Мариуш Блашчак эълон қилди.\nУнинг сўзларига кўра, НАТО қўшинлари зиммасига энг аввало Россия томонидан ҳарбий таҳдидлар эҳтимолини бартараф этиш юклатилади.\nБлашчакнинг билдиришича, Америка қўшинларининг айнан қаерда жойлашиши ҳақида Варшава ва Вашингтон ўртасида алоҳида битим имзоланади.\nЎтган ҳафта икки мамлакат президентлари минг нафар америкалик аскарни Германидан Шарқий Европага ташлашга келишиб олган эдилар.\nҲонконгда 2 миллион норози ҳукумат истеъфосини талаб қилмоқда\nҲонконгда норозилик намойишлари 9 июнда бошланган.\nҲонконгда 16 июнь куни 2 миллионга яқин одам маҳаллий ҳукумат истеъфосини талаб қилиб, намойишга чиқди.\nҲонконгда қонунни бузган ҳонконгликларни Хитойга экстрадиция қилишга рухсат берувчи қонун лойиҳасига қарши ўтказилаётган намойишлар 9 июнда бошланган эди. Ўшанда 1 миллионга яқин одам намойишга чиққан.\nБир ҳафта тўхтамаган намойишлар ортидан Ҳонконг ҳукумати мазкур қонун устида ишлашни тўхтатди.\nҲонконг ҳукумати бошлиғи Кэрри Лам 16 июнда баҳсли қонун лойиҳасини кўриб чиқиш ўз вақтида тўхтатилмагани учун аҳолидан узр сўради.\nИсроилда Дональд Трамп номидаги қишлоқнинг тамал тоши қўйилди\nИсроил Бош вазири Бинямин Нетаняҳу тамал тоши қўйиш маросмида.\nИсроил Бош вазири Бинямин Нетаняҳу 16 июнь куни «Трамп тепалиги» деб номланган қишлоқ қуриладиган жойнинг рамзий тамал тошини қўйди.\nМазкур қишлоқ Исроил томонидан босиб олинган Ғўлон тепалигида барпо этилади. Президент Трамп жаҳон ҳамжамияти қаршилигига қарамай, 2019 йилнинг мартида Ғўлон тепалигини Исроил ҳудуди сифатида тан олган эди. Ўшанда Исроил ҳукумати бу ҳудудга қуриладиган қишлоққа Трамп номи берилишини билдирган.\nПомпео: Эронни босиб туриш ҳаракатини давом эттирамиз\nҚўшма Штатлар ва Саудия Арабистони Эронга қарши уруш очиш ниятида эмасликларини, лекин бу мамлакатнинг таҳдидларига ҳам йўл қўймасликларини маълум қилдилар.\nАҚШ давлат котиби Майк Помпео 16 июнда Fox News телеканалига берган интервьюсида ўтган ҳафтада Уммон бўғозида нефть танкерларига қилинган ҳужумда Эрон қўли борлигига шубҳа қилинмаслигини таъкидлади.\n-Президент Трамп Эрон билан урушнинг олдини олиш учун қўлидан келган ишларни қилмоқда. Биз урушни хоҳламаймиз. Биз Эронни босиб туриш учун барча имкониятларни ишга солмоқдамиз. Эрон биз бу ҳаракатларни давом эттиришимизни тушуниб турган бўлса керак. Кеча мен жаҳондаги ҳамкасбларим билан телефонда гаплашдим. Ишонаманки, бу масалада биз билан ҳамкорлик қиладиган давлатлар топилади,-деди Помпео.\nАввалроқ Саудия Арабистони валиаҳд шаҳзодаси Муҳаммад бин Салмон ҳам Уммон кўрфазида нефть танкерларига қилинган ҳужумда Эронни айблаган эди.


Тадбиркорлар ва ишбилармонлар ҳаракати – Ўзбекистон Либерал-демократик партиясининг X съезди бўлиб ўтди | O'zLiDeP\n2021 йил 9 сентябрь куни Тошкент шаҳрида Тадбиркорлар ва ишбилармонлар ҳаракати – Ўзбекистон Либерал-демократик партиясининг X съезди бўлиб ўтди.\nУнда Қорақалпоғистон Республикаси, вилоятлар ва Тошкент шаҳридан сайланган 1 минг 200 га яқин делегат қатнашди.\nПартия Сиёсий кенгашининг шу йил 7 август куни бўлиб ўтган мажлисида Ўзбекистон Республикаси Президенти сайловида иштирок этиш учун Шавкат Миромонович Мирзиёев номзоди маъқулланиб, съездга таклиф киритилган эди. Съездда ушбу масала кўриб чиқилди.\nАнжуман қатнашчилари Ўзбекистон Республикаси Президенти сайлови муҳим сиёсий воқеа экани, бу лавозимга партиядан кенг билим ва катта тажрибага эга, халқнинг ҳурматига сазовор, етакчи шахс номзодини илгари суриш зарурлигини қайд этди.\nУшбу жиҳатларни ҳамда партия электорати фикрларини инобатга олган ҳолда, Тадбиркорлар ва ишбилармонлар ҳаракати – Ўзбекистон Либерал-демократик партиясининг Съезди Ўзбекистон Республикаси Президентлигига бутун фаолиятини халқимиз фаровонлигига бағишлаб келаётган, бугунги мураккаб даврда мамлакатимизни ривожлантиришга қодир бўлган, ўзининг инсоний фазилатлари ва раҳбарлик қобилияти билан юртдошларимиз ҳурмати ва меҳрини қозонган Шавкат Миромонович Мирзиёев номзодини кўрсатиш тўғрисида қарор қабул қилди.\nШавкат Мирзиёев давлатимиз мустақиллигининг илк йилларидан раҳбарлик лавозимларида самарали фаолият юритиб келмоқда. Охирги беш йилда Ўзбекистон Президенти сифатида улкан маъмурий, ҳуқуқий ва иқтисодий ислоҳотларни амалга оширди. Амалий натижадорлик, инсон манфаати ислоҳотларнинг бош мақсадига айланди.\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси қабул қилиниб, унинг доирасида 300 га яқин қонун, 4 мингдан зиёд Президент фармони ва қарори қабул қилинди.\nХалқ ҳокимиятини мустаҳкамлаш, парламентаризмни ривожлантириш ва давлат органлари ҳисобдорлигини таъминлаш чоралари кўрилди. Давлат ва жамият бошқарувида очиқлик ва адолатга асосланган, одамлар манфаатига хизмат қиладиган, халқпарвар қарорлар қабул қилиш тизими шакллантирилди.\nЖаҳон иқтисодиётида рўй берган мураккаб шароитга қарамай, ўсиш суръатларини сақлаб қолишга эришилди. Сўнгги беш йилда мамлакатимиз иқтисодиёти 24 фоизга, саноат 34 фоиз, экспорт ҳажми 1,5 баробарга, хорижий инвестициялар ҳажми эса 3 баробарга ошди. Ялпи ички маҳсулотимиз 60 миллиард долларга етди. Шу даврда ўртача ойлик иш ҳақи 2,2 марта кўпайди.\nПартия электоратининг салмоқли қисми бўлган тадбиркорлар ва ишбилармонлар учун янада кенг имкониятлар яратилди. Бизнесни молиялаштириш, солиқ тизимини такомиллаштириш, бизнесга солиқ юкини имкон қадар камайтириш, ер ажратиш, лойиҳалар ва саноат зоналарига инфратузилма етказиб бериш, экспортёр корхоналарни қўллаб-қувватлаш, кичик бизнесни экспорт фаолиятига кенг жалб этиш, транспорт-логистика, тадбиркорликка оид тартиб-таомилларни соддалаштириш борасида тизимли ишлар амалга оширилди ва давом эттирилмоқда.\nҲудудларни ривожлантириш, саноат ва хизматлар кўламини кенгайтириш масалаларига устувор аҳамият қаратилди. Қишлоқ хўжалигида фермер ва деҳқонлар, ишлаб чиқарувчилар учун манфаатли бўлган самарали усуллар, жумладан, кластер ва кооперация тизими жорий этилди.\nБуларнинг барчаси, пировард натижада, юз минглаб янги иш ўринлари яратилиши, халқимиз фаровонлиги ошишига хизмат қилди. Аҳолининг реал ялпи даромади 2016 йилга нисбатан 28 фоизга ўсгани ҳам бунинг яққол далилидир.\nИпотека дастурлари доирасида 140 мингдан ортиқ уй-жойлар барпо этилиб, одамларга муносиб турмуш шароитлари яратилди. Бугунги кунда юртимиздаги оилаларнинг қарийб ярми ўзининг шахсий автомобилига эга.\nАҳолининг ҳаёт сифатини ошириш мақсадида ижтимоий соҳаларни ривожлантиришга ҳам катта эътибор қаратилмоқда. Илм-фан, таълим-тарбия, соғлиқни сақлаш, маданият ва санъат, оммавий ахборот воситалари, жисмоний тарбия ва спорт каби соҳаларнинг моддий-техник базаси мустаҳкамланиб, кадрлар салоҳияти юксалтирилмоқда.\nАсосийси олиб борилаётган ислоҳотлар марказдан тортиб энг олис ҳудудларгача етиб бориб, одамлар ҳаётида акс этмоқда. Янгиланишлар нафаси ҳар бир соҳа ва тармоқ, шаҳар ва туман, қишлоқ ва маҳаллага кириб борди.\nБу борада, айниқса, “Обод қишлоқ”, “Обод маҳалла”, “Беш муҳим ташаббус”, “Ҳар бир оила – тадбиркор”, “Ёшлар – келажагимиз” каби дастурлар ижобий натижа берди. Бу ўзгаришларни юртдошларимиз ўз ҳаётида сезмоқда.\nТадбиркорлар ва ишбилармонлар ҳаракати – Ўзбекистон Либерал-демократик партиясининг вужудга келиши ва етакчи сиёсий кучга айланишида, қолаверса партиянинг бош ғояси бўлмиш жамият ҳаётининг барча соҳаларини эркинлаштириш сиёсати бугун давлат сиёсатининг муҳим тамойилларидан бирига айланишида айнан Шавкат Миромонович Мирзиёевнинг ҳал қилувчи роль ўйнаганлиги алоҳида кўрсатиб ўтилди.\nМамлакатимиз тараққиётини белгилаб бераётган ушбу йўлни муваффақиятли давом эттиришда O'zLiDeP локомотив бўлиши лозимлиги борасида съезд қатнашчилари якдил фикр билдирдилар.\nТадбирда партия томонидан кўрсатилаётган номзод шу йилнинг 24 октябрида бўлиб ўтадиган сайловларда халқимиз томонидан қўллаб-қувватланишига ишонч билдирилди.\nСъездда Ўзбекистон Республикаси Президенти лавозимига номзод Шавкат Мирзиёев ўз сайловолди дастурининг асосий йўналишлари ҳақида маъруза қилди.\nСъезд қарорига кўра O'zLiDeP қонунда белгиланган тартибда Ўзбекистон Республикаси Президентлигига партия номзодини рўйхатга олишни сўраб Ўзбекистон Республикаси Марказий сайлов комиссиясига мурожаат этади.\nТадбир якунида Партия раҳбарияти иштирокида оммавий ахборот воситалари вакиллари учун брифинг ўтказилди.\nКун мавзуси Съездлар Сайлов 2021


“Исломий давлат” Суриядаги Ҳасаки шаҳрини ишғол қилишга уринмоқда\n10 апрел 2021, Тошкент вақти: 19:42\nТуркия-Сурия чегарасида жойлашган Кобани шаҳри яна ИШИД ва курд пешмергалари тўқнашуви майдонига айланди.\nСурия расмийлари ва мустақил кузатувчиларга кўра¸ “Исломий давлат” террор гуруҳи ўтган тунда Сурия шимол-шарқидаги Ҳасаки шаҳрига ҳужум бошлаган ва оғир тўқнашувлардан сўнг қатор маҳаллаларни ҳукумат кучлари назоратидан тортиб олган.\nУшбу шаҳарнинг бир қисми Сурия армияси¸ бошқа қисми эса¸ курд жангарилари назоратидадир.\nАйни пайтда¸ жиҳодчилар Туркия чегарасидаги Кобани шаҳрини назорат қилиб турган курд қўшинлари истеҳкомларига ҳужум қилмоқда¸ шунингдек шаҳарда турли террор хуружлари уюштирмоқда.\nКузатувчиларга кўра¸ Кобани яқинидаги қишлоқда ишидчилар томонидан бомба тўлдирилган машинанинг портлатилиши оқибатида тинч аҳолидан камида 20 одам нобуд бўлган.\nСурия телеканаллари Кобанига ҳужум уюштирган ишидчиларнинг Туркия ҳудудидан кирганини иддао қилди¸ аммо турк расмийлари бу хабарни дарҳол рад этди.


СТРЕСС ОВҚАТ ХАЗМ ҚИЛИШГА ТАЪСИР ЭТАДИМИ -3?\nХар қандай асабийлик қоринда дискомфорт хосил қилиб, ошқозон-ичак тракти фаолиятини бузади. Бу икки жараён орасидаги боғлиқликка хамма хам эътибор бермаса керак. Айниқса стресс холатлари онда-сонда кузатилганда барча ёқимсиз хиссиётлар тезда йўқолиб кетади. Масалан имтихон олдидан, ёки катта аудитория олдида маъруза қилганингизда.\nАммо стресснинг хроник равишда қайталаниб туриши нафақат ошқозон-ичак тизимида, балки бутун организмда жиддий муаммолар туғдириши мумкин. Тўғри хазм тизимидаги хамма носозликларни фақат стресс ва эмоционал зўриқишга боғлаб бўлмайди. Аммо асаб тизими холати: стресс, чарчаш, рухий травмалар – биринчи ўринда ошқозон-ичак тизими ва юрак фаолиятини бузади.\nХроник стрессларда хазм тизимига оид қуйидаги шикоятларни кузатиш мумкин:\n• ошқозонни тезда тўлиб қолиши каби хиссиёт;\n• ошқозон ва қориннинг бошқа сахаларидаги оғриқлар;\n• оғизда аччиқ ва нордон таъм;\n• иштахани бузииши;\n• зарда бўлиш;\n• бўшашиш, умумий холсизлик, уйқу билан боғлиқ муаммолар;\n• қизилўнгач спазми;\n• кўнгил айниши;\n• кабзият ёки диарея.\nБуларнинг бари ошқозон шиллиқ қаватини яллиғланишини чақиради: эрозия ва яраларга сабаб бўлади, таъсирланган ичак синдромига олиб келади.\nЎзаро боғлиқлик борми?\nАйтиб ўтиш лозимки, бош мия медиатори саналган - серотонин гормонининг асосий қисми ичакларда тўпланган. Айнан серотонин ошқозон ичак йўллари секрецияси ва моторикасини бошқаришда мухим роль ўйнайди. Дисбактериоз ва бошқа бир қатор йўғон ичак касалликларида серотониннинг ичаклардаги секрецияси камаяди ва кайфиятни бузилишига олиб келади. Ва аксинча, депрессияда, вахима холатларида, соматоформ вегетатив дисфункцияларда, ошқозон ичак йўлларининг вегетатив нерв тизими томонидан иннервацисини бузилиши –ичаклар ишини сезиларли бузилиши ва серотонин ажралишини пасайиши – кайфиятни тушиши билан кечади.\nБош мияга вегетатив асаб тизими томонидан организмнинг стресс холатда экани хақида сигнал келади. Натижада ичакларда озуқа моддаларнинг сўрилишини пасайиши, ферментатив реакциялар фаоллигини пасайиши ва парчаланаётган моддаларга қон оқиб келишини камайиши кузатилади. бошқача айтганда бутун хазм тизими психологик зўриқишга моментал равишда реакция билдиради. Ошқозон ичак йўллари мускулларини қисқариши содир бўлади ва яллиғланиш қўшилади. Бош мия ва хазм тизими орасидаги чамбарчас боғлиқлик икки томонлама бўлиб, ичак муаммолари кузатилса – бош мияга сигнал кетади, шу тариқа бош мияда муаммо пайдо бўлса хам – ичаклар хабар топади.\nСтресс холатларида организм тўлалигича хаётий мухим жараёнларга жалб этилади. Бу хазм аъзоларига қон оқиб келишини камайтиради, ошқозон-ичаклар қисқарувчанлигини секинлатади, хазм ферментлари секрецисияни камайтиради. Хазм жараёни марказий асаб тизими томонидан бошқарилсада, миллионлаб нерв толалари ёрдамида хазм тизими билан ўзаро боғланади. Хроник стресс натижасида хазм трактида: гастроэзофагеал рефлюкс касаллиги (ГЕРБ), ошқозон эрозиялари, ўн икки бармоқли ичак яраси, таъсирланган ичак синдроми, Крон касаллиги ва хатто озиқ-овқат аллергияси ривожланиши мумкин.\nКасалликни қандай аниқлаш мумкин?\nЭнг аввал ташхис қўйиш учун гастроэнтерологга мурожаат қилиш керак. Врачлар тегишли текшириш усуллари ва тахлилларни буюради. Врачлар томонидан ошқозон-ичак йўллари бузилиши медикаментлар ёрдамида, пархез орқали ва хаёт тарзини ўзгартириш орқали тикланади. Касаллик сабаби – стресс холатини эса невролог, психолог ва психотерапевтлар даволайди.\nВрач гастроэнтерологлар томонидан тавсия этилган медикаментоз давога қўшимча равишда рухий зўриқиш натижасида келиб чиқкан ошқозон-ичак йўлларидаги бузилишлар – асабларни тинчлантириш билан бошланади: тинчлантирувчи препаратлар, бўшаштирувчи массаж, физиотерапия муолажалари ва хаёт тарзини соғломлаштириш.\nСпорт билан шуғулланиш (фитнес, йога, нафас машқлари), тоза хавода медитация қилиш ва уйқу режимини нормаллаштириш тавсия этилади.\nАвгуст 12, 2018 1578 2 Рукн ГАСТРОЭНТЕРОЛОГИЯ\nСТРЕССНИНГ АСОСИЙ БЕЛГИЛАРИ...\nЯнв 31, 2018 3084\nСТРЕСС ОҚИБАТИДА АЁЛЛАРДА ҚАНДАЙ КАСАЛЛИКЛАР РИВОЖЛАНИШИ МУМКИН? ...\nЯнв 26, 2018 2674\nСТРЕСС НИМА? ХАЁТИЙ МИСОЛ. ...\nДек 27, 2017 2639\nОЛИМЛАР СТРЕСС ВА АУТОИММУН КАСАЛЛИКЛАР ОРАСИДАГИ БОҒЛИҚЛИКНИ ТАСДИҚЛАШДИ....\nИюл 04, 2018 2081\nСТРЕССНИ ЙЎҚОТИШНИ 9 ТА ЭФФЕКТИВ УСУЛИ....\nМар 29, 2018 2006\nСТРЕСС БОШ МИЯГА ҚАНДАЙ ТАЪСИР ЭТАДИ....\nМар 17, 2018 1828\nСТРЕСС ОВҚАТ ХАЗМ ҚИЛИШГА ТАЪСИР ЭТАДИМИ -2? ...\nАвг 05, 2018 1584\nСТРЕСС ОВҚАТ ХАЗМ ҚИЛИШГА ТАЪСИР ЭТАДИМИ -1?...\nИюл 30, 2018 1425


Таниш одамлар туш китобининг талқини - Tushlar-tabiri.uz\nД - кириллча / О - кириллча\nДўстимни тушимда кўрдим туш таъбири\nНега таниш одамларни тушимизда кўрамиз? Таржимон эслаб қолган тафсилотлар асосида ушбу туш учун кўплаб тушунтиришларни тақдим этади. Туш хайрихоҳ одамлар билан танишиш, ишқий муносабатларнинг туғилиши, омад ёки можаролар, яқинлашиб келаётган муаммолар белгиси бўлиши мумкин.\nЯқинларингиз билан муносабатлар\nОлдизга кўплаб дўстлар ташриф буюрганини туш кўрсангиз – тушлар китоби бахтли тўй билан якунланадиган буюк севги туйғуларини башорат қилади.\nАгар тушингизда дўстларингиз ва танишларингиз учун зиёфат уюштирилган бўлса, бу катта фойда келтиради. Бундан ташқари, хушчақчақ дўстлар даврасида байрам дегани: аслида туш кўрувчи киши фақат ёқимли, дўстона суҳбатдошлар билан учрашади.\nДўстларингиз орасиди урушни кўриб чиқдингизми? Туш китоби маслаҳат беради: сиз яқин алоқада бўлган одамларни диққат билан кўриб чиқинг. Эҳтимол, сизнинг янги танишларингиз аслида умуман бошқачадир бошқа инсондир.\nДўстларнинг жанжаллари ва келишмовчиликлари ҳақида тушнинг яна бир изоҳи бор. Яқинда сизни оилавий муаммолар, асаб тизимининг бузилиши ва оила аъзолари ўртасидаги меҳр шавқатни йўқолиши кутлмоқда. Ўзаро муносабатлардаги жуфтликлар учун туш, ажралишни англатади.\nСизнинг янги танишингиз ким?\nТушингизда ким билан учрашганингизни эсланг.\nБир эркак билан – янги корхонанинг белгиси, вазифа.\nХоним билан – туш кўрувчининг орқасида душманлари ғийбат қилади.\nБола билан-орзулар рўёбга чиқади, аммо бунинг учун кўп ҳаракат қилиш керак.\nКекса қария – сиз машаққатли иш билан банд бўласиз, натижада сиз завқ олмайсиз.\nБуви – қайғу сизни кутмоқда, севги йўқолади.\nНега аллақачон таниш бўлган одам билан дўстона мулоқот қилаётганингизни кўрдингиз? Туш китобида айтилган: аслида ҳамма нарса омадли якун ёпади.\nМуҳим хабарларга қулоқ тутинг\nСизга таниш бўлган ўликларни кўрдингизми? Туш маънога эга бўлиши керак. Шунинг учун, улар сизга айтган ҳамма нарсани эслашга ҳаракат қилинг.\nМарҳум билан тушида суҳбатлашгандан сўнг, уларнинг маъносини аниқроқ аниқлаш учун, улардан олган маълумотларни баҳоланг. Агар тасодифан дўстингизнинг ўлганини кўрсангиз, аслида унинг ҳаёти кўп йиллар давом этади ва фаровон бўлади.\nАгар вафот этган яқин одам ёмон кайфиятда бўлса, қайғули муаммолар, шу жумладан катта бахтсизликлар белгиси. Бироқ, вафот этган дўст бахтли бўлса туш кўрувчининг фаровон келажагини башорат қилишади.\nНима учун ёш хоним кўплаб таниш одамларни туш кўрди? Уни жамоада омад кутмоқда. Бироқ, бундан жуда хурсанд бўлмаслик керак. Келажакда афсусланмаслик учун енгилтак танишлардан сақланиш яхшироқдир.\nТушлар китобида кўрсатилгандек, қизнинг тушдаги таниш одамлар унинг шахсий ҳаётида муваффақият қозонишини ва севгилиси билан ўзаро муҳаббатни башорат қилишади. Бироқ, бахтга эришиш учун сиз кўп қийинчиликларни бошдан кечиришингиз керак бўлади.\nНега қарама-қарши жинсдаги одам билан учрашишни туш кўрдингиз? Туш китоби хабар берганидек: сиз шошилинч равишда ўзингизнинг ижодий қобилиятларингизни рўёбга чиқаришингиз керак, акс ҳолда сиз хафа бўласиз. Янги учрашувлар сиз бошлаган бизнесда омадни башорат қилади.\nКўплаб бегоналарни тушида кўриш – аслида туш кўрувчини қўрқув босади. Аммо, ҳар қандай ҳолатда, ҳамма нарса яхши тугайди.\nТанишларингиздан бирининг ўлими ҳақидаги туш, тушлар китобига кўра, огоҳлантиради: сиз барча ҳаётий қийинчиликларни қатъият билан енгишингиз керак. Дўстингиз ҳаётни тарк этиши, қимматли нарсанинг йўқолишини башорат қилади. Бегона кишининг ўлими – бу ҳаётда янги босқич пайдо бўлишининг белгисидир.


ЎзА - ТОЖИКИСТОН МАТБУОТИ. Тожик шеъриятининг заҳматкаш таржимони\n09.08.2018 15:49 Чоп этиш версияси\nТОЖИКИСТОН МАТБУОТИ. Тожик шеъриятининг заҳматкаш таржимони\nТаниқли шоир, таржимон ва публицист Жамшид Примовнинг ҳозирги замон тожик шоирлари шеърларидан ўзбек тилига ўгирган “Ҳамоҳанг кўнгиллар” (Хўжанд, 2018 йил) китоби хусусида...\nЯқинда 70 ёшни нишонлаган таниқли шоир 50 йилдан кўпроқ вақт давомида ўзбек ва тожик адабиётига сидқидилдан хизмат қилиб келмоқда. Унинг ўнлаб шеърий таржима ва ўткир публицистик асарлари мухлислар кўнгил мулкига айланган. Шоирни Тожикистон ва қардош Ўзбекистонда бирдай танишади. Етакчи газета ва журналларда шеър ва ғазалларини давлат нашриётларида китобларини чоп қилишади. У ўзига хос услуби ва самимий лирикаси, дардчил ва адолатпарварлиги, ростгўйлиги билан эл назарига тушди.\nЖамшид зуллисонайн шоир сифатида ҳам танилган. Маълумки, буюк бобокалонимиз Алишер Навоий замонидан ва ҳозиргача яшаб келган устоз шоирлар ҳар икки тилда ижод қилган. Яшаш тарзлари, қадриятлари, урф-одатлари ва мурод-мақсадлари муштарак бўлган ўзбек ва тожик халқларидай яқин қондош халқлар дунёда топилмайди. Бу шубҳасиз адабий муҳитга ҳам ўз таъсирини ўтказиб келаётир. Икки тилда ижод қилиш, бир-бирларидан она тилларига ўгириш одатий тус олган. Жумладан, Хўжанд ҳам Фарғона водийсига туташганлиги сабабдан шоирлари борди-келди қилишган, дўст-биродар тутинишган, икки тилда гўзал ғазаллар, рубоий ва байтлар, достон ва ҳажвий шеърлар яратишгани аёндир. Қадимий Истаравшанда туғилиб, вояга етган Жамшид болалик чоғиданоқ тожик тилида илк шеърларини ёзди, кейинчалик Душанбега келиб, “Совет Тожикистони” (“Халқ овози”) газетасида хизмат қилган йилларида тожик шеърияти билан яқиндан танишди. Дастлабки таржималари газета-журнал ва адабий альманахларда босила бошланди. 1991 йилда ўттиздан ортиқ тожик шоирларидан ўгирган шеърлари “Ирфон” нашриётида 7000 нусхада чоп этилиб, тезда тарқалиб кетди. Аҳолисининг чорак қисми ўзбеклар бўлган республикамиз талаба ва ўқувчилари биринчи марта кўпчилик тожик муаллифлари асарларидан тузилган китобга эга бўлди. Синф ва аудиторияларда ёш тожик шоирларининг ўзбекча шеърлари янгради. Энди кўзга ташланиб келаётган шоирни Тошкент ҳамда Душанбеда нашр этилган “Зангори япроқлар” ва “Майса ҳиди” деб номланган китоблари учун СССР Ёзувчилар уюшмасига қабул қилишди.\nОрадан 40 йил ўтди. Бу давр мобайнида 50 дан ортиқ тожик шоирларининг сара шеърларини ўзбек тилига ўгирди, газета-журналларда чоп эттирди. Тожикистон халқ шоири, Рўдакий мукофоти лауреати Сайдали Маъмурнинг алоҳида китобини “Қуёш фарзанди” номи билан “Ирфон” нашриёти, таниқли тожик ёзувчиси Фазлиддин Муҳаммадиевнинг қисса ва ҳикояларидан иборат “Ажал комида” (“Варта”) китобини Жамшид Примов таржимасида шу йил “Адиб” нашриётида нашрдан чиқарди. Мана, Сўғд вилояти раисининг тавсиясига биноан чоп қилинган “Ҳамоҳанг кўнгиллар” таржималар китоби юксак полиграфик сифатга эга, ундаги шеърлар таржимоннинг билим ва маҳорати, тажрибаси ошиб борганини намойиш этади. Шоир ҳар бир шеър, сатр, сўз устида бош қотириб, муаллиф ўзлиги ва услубини, оҳангини, пировард ғоясини, эстетик принципларини сақлашга ҳаракат қилган. Сўз таълими ва рангларига, маъно товланишларига эътибор беради. Ўз овози ва услубини бошқаларга “ёпиштирмайди”. Унинг Лоҳутий, Мирзо Турсунзода, Лойиқ, Бозор Собир, Ҳақназар Ғойиб, Сайидали Маъмур, Гулрухсор ва бошқалар ижодидан қилган таржималари аслиятига жуда яқин, ёрқин ва тушунарли тилда ўзбекчага ўгирилган. Ўзбекистон халқ шоири марҳум Рауф Парфининг Бозор Собирдан қилган таржималарига яхши баҳо бергани бежиз эмас. Таниқли шоирнинг Жамшид таржимасидаги “Шоиру шеър бор экан, то...” номли ва Пабло Неруда хотирасига бағишланган шеърнинг сўнгги сатрлари ўзбек тилида шундай жаранг беради:\nМен қўлимда шеър-ла ўлгайман,\nМен бўғзима шеър-ла ўлгайман.\nЭлу юртим бирла қолгайман,\nЭлу юртим бирла қолгайман.\nЁки Тожикистон Қаҳрамони Мирзо Турсунзоданинг “Шоиро” шеъри:\nШоиро, ёнмоқдан топдингми хабар?\nҲеч қачон этмагил оташдан ҳазар.\nҲарорат юксак эрмаса офтоб,\nБу ҳаёт совуқдан бўларди хароб.\nБу сатрлар халқ тили ва дилига жуда яқин ва тезгина тушунилиб, ёд олинади.\nЖамшид Примов истеъдодли шоир Лойиқнинг юзлаб шеър, ғазал, рубоий ва байтларини узоқ йиллардан буён таржима қилиб келмоқда. Лойиқ “Садои Шарқ” журналида бош муҳаррирлиги чоғида “Кованинг ўн етти ўғли ғамида йиғлагани” шеърини ва қатор рубоийларини таржимон тилидан эшитиб, эндигина нашр этилган “Китоби санг”ига “Жамшиди азиз! Умидворам, ки жоми жамро пайдо микунед”, деб дастхат ёзиб берганди.\nЁшликда майли, шўх, саркаш бўлайлик,\nПариваш дилига туташ бўлайлик.\nДесалар: хок бўлар бир кун оташ ҳам,\nТоки хок бўлгунча оташ бўлайлик.\nЛойиқнинг юзлаб бундай рубоийлари Жамшид таржимасида ўзбек китобхонига етиб борди.\nЖамшид Примовнинг таржима соҳасида ўз услуби ва принциплари риоя қиладиган шартлари борки, бу алоҳида мавзудир.\n“Ҳамоҳанг кўнгиллар” китоби Тожикистон ва қўшни республикаларда яшаётган ўзбек китобхонларига бебаҳо совға бўлди. Узоқ йиллардан буён икки қардош адабиётга кўприк бўлиб хизмат қилиб келаётган зуллисонайн шоиримиз, устоз Жамшид Примовнинг бу таржималар китоби Сўғд вилоятининг адабиёт соҳасидаги Камол Хўжандий номли мукофотига ҳақли равишда арзийди. Бундан минглаб мухлислар шод бўладилар, холос. Аслида, Жамшид Примовнинг хизматлари бундан ҳам юксакроқ мукофотларга арзигуликдир.\nОмонбой Жуманов, Омон Ражаб,\nТожикистон Ёзувчилар иттифоқи аъзолари\n“Халқ овози” газетаси, Тожикистон


Оила — инсонга бахт келтирувчи ва авлодлар давомийлигини таъминловчигўша, жамият бутунлиги ва аҳиллигини кафолатловчи қўрғон. Оила тинчлиги ва осойишталиги эса жамият барқарорлигининг асосий омили. Шу сабаб бўлса керак, Ўзбекистон мустақилликка эришган дастлабки кунларданоқ оиланинг ижтимоий негизини мустаҳкамлашга ҳамда барқарорлигига эришишга катта эътибор қаратиб келинмоқда. Айнан 1998 йилни “Оила йили”, 2012 йилни “Мустаҳкам оила йили” деб эълон қилиниши оилага бўлган эътибор ва ғамхўрликнинг ёрқин ифодасидир.\nКўрилган : 790\nҚўрқув ва хавотирни қандай енгиш мумкин?\n“Бола бўлсанг шўх бўл” мақолини исботловчи расмлар 2-қисм


Гаров қимматга тушди: салкам 150 миллион...\n30.04.2019 16:42 0 1923\nГаров ўйнаш Лэй Цзюнга («Xiaomi» компанияси асосчиси ва бош директори) қимматга тушди.\nЭнди у «Gree Electric» раҳбари Дун Минчжудан 1 миллиард юань (148,4 миллион доллар) қарздор.\n2013 йил декабрида телевидениедаги чиқишида Цзюнь яна беш йилдан кейин компанияси даромадлари кондиционерлар ишлаб чиқарувчи «Gree Electric»никидан юқори бўлишига катта ишонч билдирганди. У гапини исботлаш учун ҳатто «Gree Electric» раҳбари Дун Минчжу билан гаров ҳам ўйнаганди. Ўшанда «Xiaomi» раҳбари бир юанга баҳс бойлашни таклиф қилган, аммо Минчжу ўртага бир миллиард юань тикканди.\n«Бутун мамлакат билиб қўйсин, агарда беш йил ичида бизнинг даромадимиз сизникидан ошса, менга бир юань тўлайсиз, Дун хоним», — деганди Лэй. «Келинг, яхшиси 1 миллиард юандан ўйнаймиз», — таклиф қилганди ўшанда Дун.\nЎтган якшанба «Gree Electric» компанияси 2018 йили 198 миллиард юань даромад топганини маълум қилди, бу «Xiaomi» компанияси худди шу даврда топган даромаддан 20 миллиард юань кўпдир.\nсмартфон Xiaomi кондиционер\nТехнология 21/10, 12:58


Ўзбекистон 12:00 / 12.01.2021 7945\nrealme ҳайратлантиришда давом этмоқда: атиги икки йил ичида компания сматфонларининг сотуви 50 миллиондан ошди. realme брендининг барча афзалликларига ўзингиз ишонч ҳосил қилишни истайсизми? Фақатгина 14 январ куни соат 17.00да Mediapark онлайн дўконида янги realme 7i смартфонини чегирмали нархда харид қилиш имконияти мавжуд. Бундай нархни сиз бошқа жойдан топишингиз қийин! Чегирмали нарх 1 соатгача давом этади ва акциядаги маҳсулотлар тугашига қараб ундан олдинроқ тўхтатилиши ҳам мумкин.


«Бу зарбаларни жонли кўролмадик». МТРК боксга қаршими?\nApril 9, 2018, 4:22 p.m. 4314\nЎзбекистонда спорт ҳақида гап кетганда мухлислар қамрови бўйича иккита турни кўрсатиш мумкин. Биринчиси футбол бўлса, иккинчиси бокс. Учинчи спорт турини ишонч билан айта олмайсиз. Чунки бу икки спорт турининг оммавийлиги олдида бошқалари яқин кела олмаслиги кундек равшан.\nЛекин буни МТРКдагилар билмайдиган кўринади. Ёки билишса ҳам, билмасликка олишар, униси қоронғу. Нега бирдан телевидениега ташланиб қолдинг, деманг. Мухлисларнинг ичида алами қолиб кетган...\n7 апрель куни WSB йўналишида мусобақада иштирок этаётган Uzbek Tigers гуруҳдаги ҳал қилувчи сўнгги икки учрашувини ўтказди. Термизда бўлиб ўтган жангларни кўплаб мухлислар орзиқиб кутганди. Аксар мухлислар жангни телевидение орқали жонли томоша қилишни исташганди. Йўқ. МТРК мухлисларнинг қизиқишларини ҳисобга олиб ўтиргани йўқ. Жанглар жонли трансляция қилинмади.\nАфсуски, бу биринчи марта кузатилаётган ҳолат эмас, Uzbek Tigers‘нинг Колумбия жамоасига қарши жанглари ҳам тўғридан-тўғри олиб кўрсатилмаганди. Тўғри айтишингиз мумкин, ўша вақтлари футбол бўйича Ўзбекистон чемпионати ўйинлари бўлиб ўтаётганди, футбол исталган спорт туридан оммавий туради, деб. Мен ҳам футбол қўйилишига қарши эмасман. Футболни боксдан кам яхши кўрмайман. Лекин МТРК трансляциялар бир вақтга тўғри келганда, қанча каналлари бор, ўшалардан фойдаланган-ку, неча марта кўрганмиз UzHD каналида футбол ёки бошқа спорт трансляциялари кетганини. Дастурни ўзгартириб бўлмайди, дейишар балки. Лекин жанглар, футболлар муддати анча олдиндан маълум эди-ку? Бу баҳона бўла олмайди, демак. Лекин баҳона бўлганида бир мисолни эслатиб қўяйлик. Бир вақтлари Константин Генич Ўзбекистон терма жамоаси ўйинини шарҳлагани келганида канал тополмай қолган МТРК ўйинни «Оилавий» каналидан кўрсатганди. Ўша куннинг ўзидаёқ. Лекин ўшанда ҳеч ким ўзгартириб бўлмас дастурлар ҳақида айтмаган.\nКечирасизу, ўша ўзгартириб бўлмас дастурларингизни деярли ҳеч ким кўрмай ҳам қўйган. Ҳўв бирда сўровнома ўтказишганда кўрганмиз. МТРК каналларининг бирортаси тайинли овоз тўплай олмаганди. Чунки, бугунги шароитда томошабинга ўзини қаноатлантирадиган маҳсулотни излаб топиш учун таклиф кўп. Рақобат кўп. Қарийб ҳеч ким бир-бирига эгизакдек ўхшаш кўрсатувларни кўриб ўтирмайди. Кўрса, Спорт каналини кўради. Футбол кўради, бокс кўради. Қолганини хусусий каналдан топиб олади. Шундай паллада телеканал мавзусидан вақтинчалик (бокс ҳар куни, ёки ҳар ҳафта бўлаётгани йўқ-ку) бўлса-да, четлаб истисно қилиб турса фақат ва фақат ютган бўларди.\nМайли, тўғридан-тўғри олиб беришмаганига ҳам кўнгандик. Интернет тармоқларидан натижани билиб олган бўлсак-да, кўз билан кўрган яхши деб бокс вақтини суриштирдим. Ишонинг, томирларим тортишиб қолди. Нима эмиш, жанглар 9 апрелга ўтар кечаси соат 01:55да намойиш этилармиш. Эртасига душанба оғир иш куни кутиб турган қайси нормал одам бу вақтда телевизор кўриши мумкин? Тасаввур қилиб кўринг. Соат иккида боксни такрор бўлса ҳам беришини кутиб ўтиришингиз керак. Эртага қанақа ҳолатда ишга боришингиз тасаввур қилаверинг. Бунда ҳали чироқ барқарор ёниб турадиган жойларни назарда тутдик...\nБугунги рақобат ўта жиддий бўлган вазиятда илдамроқ, тезроқ ҳаракат қилмасанг, луқмани бошқаси илиб кетиши мумкин. Футбол бўйича жаҳон чемпионати трансляциясини сотиб олиш бўйича ҳам нималар бўлаётгани ўқидик. Бутун бошли Спорт канали бор МТРКни футболга мутлақо алоқаси бўлмаган хусусий канал рақобатда ютиб кетиши мумкин. Чунки улар ҳам бу мусобақанинг қанчалик оммавийлигини, бизнес учун ҳам яхши лойиҳа эканини яхши билишади. МТРК эса эса ўзида бор имкониятлардан ҳам фойдаланмай ўтирибди. Бу билан ЖЧ-2018ни WSB жангларига тенглаштирмоқчи эмасман. Шунчаки яна бир оммавий қизиқиш уйғотадиган тадбирни ёритиш имконияти бўлиб турганда, бунга совуққонлик билан қараш, ҳозир майдадек кўринган бу масала, кейинчалик катта бўлиб кетиши мумкинлигини айтмоқчиман холос.\nОддий ўзбек мухлиси футбол билан бирга Бектемирнинг нокаутини, Баҳодирнинг даҳшатли зарбасини жонли кўргиси келади. Уларни ТВ қаршисида бўлсада, қўллаб-қувватлашни истайди. Мухлисни, томошабинни имконият бўла туриб, бундай ҳуқуқдан маҳрум қилиш уят аслида.\n22 Октябрь 5182\n22 Октябрь 1540\n22 Октябрь 1182\n22 Октябрь 3441\n22 Октябрь 9285\n22 Октябрь 2423\n22 Октябрь 1448\n22 Октябрь 5842\n21 Октябрь 4500\n17 Октябрь 14419\n17 Октябрь 17661\n17 Октябрь 16633\n20 Октябрь 16585\n21 Октябрь 16579\n18 Октябрь 16487


«Болани 1,5 ёшидан дорбозликка ўргатамиз» – миллий санъат устаси Турсунали полвон билан суҳбат\nБу инсонни кўрганимизда ўзбек миллийлиги, урф-одатларимиз кўз олдимизга келади. Устоз-шогирд анъаналарининг давомчиси – Турсунали полвон Мамажонов куни кеча таҳририятимиз меҳмони бўлди.\n– Турсунали ака, сизни йирик тадбирларда мунтазам кўриб турардик. Аммо охирги пайтлар камнамо бўлиб қолдингиз. Миллийлигимиз тарғиботчиси бўлган Турсунали Полвон бугун нималар билан банд?\n– 2016 йилда Фарғона ва Самарқанд каби вилоятларда ҳайвонот боғлари ташкил қилиш бўйича Вазирлар Маҳкамаси қарори чиқди. Вилоятимиз ҳокими шу йилнинг ўзидаёқ бу ишни амалга оширди ва 2016 йилнинг декабрь ойида боғ фойдаланишга топширилди. Шу ҳайвонот боғига мени бош қилиб қўйишган. Шундан бери бир жойга боғланиб қолдим.\nЭнди, ҳайвонот оламига бир кириб кетсангиз чиқиш қийин экан. Ҳайвонлар ҳам фарзандингиздай бўлиб қоларкан-да. Тўрт гектар еримизга яна бир гектар қўшимча ерни обод қиляпмиз ва бу майдон тўлалигича вольерлардан иборат. Жуда ноёб ҳайвонларимиз бор. Булар йирик альбинос бўғма илон, қора лайлак, зебра, жирафа кабилардир.\nОдамларимизнинг қизиқиши яхши. Боғимиз тўла-тўкис давлат таъминотида, тушган маблағларни ривожланишга сарфлаймиз. Бундан ташқари, ўзимнинг иккита кўчма ҳайвонот боғим бор, ўғилларим ишлатишади.\n– Тош ўйнатиб турибсизми?\n– Сал қўполроқ ва ҳазил тарзида айтсам, ўйнашдан қолганим йўқ. Албатта, тошни биз ёшлигимиздан мунтазам ўйнаб келдик, бу одатни ташлай олмаймиз. Невараларим 25 нафар бўлса, қизларимдан ташқари 17 нафар набирам ишимизни давом эттиряпти, 5-6 нафари полвон, дорбоз. Ҳали гўдак бўлган чевараларим ҳам кичкина-кичкина тошларни ўйнатиб, «Мен полвонман», дейишади.\nШу пайтга қадар мингдан ортиқ киши мендан шогирдликка олишни сўраган бўлса, юз нафарчаси давом эттириб кетди. Ташлаб кетганларнинг кўпчилиги тирикчилик ташвишида бўлишди, оғир синовларга чидай олишмади. Қозоғистонда, Қирғизистонда, Тожикистонда шогирдларим бор. Ўзимизда яшаган турк биродарларимиздан шогирд тушган полвонлар бугунги кунда Туркияда яшаб юришибди.\nПолвонликка-ку шогирд тушса бўлади, лекин дорбозлик анча мураккаб. Сабаби, биз болаларни 1,5 ёшидан дорбозликка ўргатамиз. Чунки 2 ёшида қўрқув ҳисси шаклланади. Болалигидан дорда юрган бола кейинчалик ҳам ерда юргандек юраверади.\nДорнинг ўзига хос алоҳида тарихи бор. Бу санъат водийда пайдо бўлган ва мудофаа мақсадларини кўзлаган. Водийга кирмоқчи бўлган душман ҳар тарафдан тоғ ошиши керак бўлган. Уста аскарлар даралардан арқон боғлаб, найзани лангар қилиб ўтиб кетаверишган. Бу даражага етказиш учун болалар олдин пастликларда дор тикиб ўргатилган. Аста-секин бу санъат томошалар учун ҳам хизмат қилган, тўйларда, сайилларда дорлар тикилган.\n– Гуруҳингиз билан кўп томошаларни Шоҳимардонда ўтказардингиз. Бугун ҳам бу анъана давом этяптими?\n– Жуда узоқ йиллар Шоҳимардонда томошалар кўрсатиб келдик. Ўртада бу томошалар бутунлай тўхтаб қолган пайтлар бўлди, алоқалар узилди. Яна қийинчилик билан тикланди. Ҳозир сал мураккаброқ бўлса-да, борди-келди бўлиб турибди. Орамиз 25 километр, лекин ўтиб қайтишимиз учун паспортимизга 8та муҳр урилади. Бу бир марта бориб келадиган сайёҳга балки билинмас, лекин биз каби мунтазам қатнайдиганлар 5-6 марта бориб келишса паспорти тўлиб қолади. Яна болаларни метрика билан ўтказишмайди, паспорт олиш керак. Ўзбек боласини олиб боради-да, кўпчилик буни билмай овора бўлиб қайтиб кетади.\nМенимча, икки давлат ҳукуматлари бу масала устида бир ўйлаб кўришлари керак. Балки транзит ҳудудида сифатида ўтиб кетишми... Туризм шунда янаям ривожланган бўларди.\n– Бир неча йил аввал ҳамма ёппасига тош (гиря) излаб кетишди. Бу жараённи кузатдингизми, фикрингизча, бунга сабаб нима эди?\n– Кузатдим. Кўпчилик мендан ҳам тош сўраб келди. Нима қиласизлар, десам, ўзларича сир тутишди. Қачондир кимдир тош орасига қимматбаҳо металл қуйиб қўйган экан, деган гаплар таъсирида қанча-қанча тошларни арралаб ташлашди. Фирибгарликнинг бир тури-да буям. Яқинда эски буюмлар бозорига борсам, бир сотувчи «Полвонака, элликтача тошим бор, сувтекинга бервораман, олиб кетинг» деб қолди. Тўплаганлар ташлаб кетишган-да...\nЎша пайтлари биз ҳам тош тополмай қолдик. Тошларимиз тез-тез синиб туради, алмаштириш керак. Лекин ҳозирги тошларга нисбатан эски тошлар яхши, пишиқроқ. Биз ҳам тош ичига қўрғошин қуямиз. Шунда 36 килолик тош 55 килога етади.\nҲар замонда оғир тошлар ҳам ўйнатиб турамиз. Энг қадимий ва оғир тошимиз Тўланбой Қурбонов деган катта полвондан қолган. У киши 85 ёшда дунёдан ўтган. Ҳаётлигида ўзи учун 80 килолик тош қуйдирган экан. Полвонлар йиғилишида ким шу тошни ўйната олса, ўшанга совға қиламан, деганида менинг неварам кўтарди ва шу тош бизга ўтди.\n– Ҳозир шиддатли даврда яшаяпмиз. Бир вақтлар асрлар давомида йўқолган буюмлар, одатлар бугун бир авлод ичида йўқоляпти ёки қайта тикланяпти. Шахсий кузатувларингизга кўра, ана шундай ҳолатларга мисоллар келтира оласизми?\n– Бир неча йил олдин қурилиш бозорига борсам, роса эски эшик-ромлар қалашиб кетибди. Сўрасам, «Ҳамма «акфа»га ўтиб кетди», дейишди. Яқинда борсам, ўша бозорларда эски «акфа» ромлар чиқариб сотишяпти, ёғоч йўқ.\nЁки яқингача йўқолиб кетган ёғоч қошиқни олайлик. Бозорларда яна пайдо бўла бошлади, оғизни куйдирмайди, кавлаганда товаларни қирмайди. Темирчилик ҳам йўқолиб кетганди, сабаби, асосий буюртма – тақага эҳтиёж қолмади. От боқилмай қўйди-да. Мана, ҳозир отлар кўпайиб қолди, кўпкарилар тикланди, ўз-ўзидан темирчига ҳам иш кўпаяди. Сурхондарёдаги фестивалда темирчиларимиз роса узанги ясашяпти экан, араб амирликларидан мингдан ортиқ буюртма тушибди. Демак, тикланяпти-да.\nМиллийлигимизни бутун дунё тан олиб турганида, ўзимиз тан олмасак, полвонликни, дорбозликни, ҳунармандликни кўтармасак, уят бўлади-да.\nЛибосларимизга қараб хурсанд бўламан. Атлас-адраслар йўқолиб кетганди. Ҳозир аёлларимиз адрасдан шунақа либослар тиктириб кийишяптики, кўриб ҳавасинг келади. Ярашяпти! Миллийлигимизнинг уйғониши шу.\n– Полвонлик ҳам, дорбозлик ҳам ўзига яраша мураккаб санъат. Масалан, дорни тикиш учун бир неча ишчи ишлаши, йирик машиналар зарур. Бу маълум маблағни талаб қилади. Бу маблағнинг манбаси қаер – грантлар, ҳомийлар борми?\n– Грантлар йўқ. Кўп санъаткорлар маданият бўлимларида, истироҳат боғларида ишлашади. Биттадан автобус берилган, улар ҳам жуда эскириб кетган. Энди ажабмас, дорбозликка ҳам жиддий эътибор берилса... Сабаби, халқнинг ўзидан чиққан минг йиллик санъатда бу. Ҳаракат қилинса, ЮНЕСКО ҳимоясига ҳам олиниши мумкин.\nТасвирчилар – Абдусалим Абдувоҳидов, Отахон Юсупов.\n16:59 / 02.10.2016\nХитойда цирк томошаси вақтида 4 дорбоз дарёга қулаб тушди